Etika hidup di Jepun yang sangat sukar untuk diamalkan di negara lain

Jepun begitu terkenal dengan peraturan etika yang sangat kompleks. Bagi masyarakat dari negara-negara lain, etika-etika ini pasti menjadi sesuatu yang sangat merumitkan tetapi di Jepun, ia tidak menjadi suatu masalah besar.

Memanggil sesorang hanya dengan nama adalah tidak mencukupi di Jepun. Gelaran "san" sebagai tanda hormat adalah salah satu daripadanya . Sebenarnya terdapat banyak lagi gelaran untuk menghormati atau merujuk kepada seseorang:

Ia merupakan satu upacara yang menyeluruh. Inilah yang perlu anda lakukan:

Sangat berbeza dengan negara kita- hanya meletakkan kad perniagaan di dalam poket!

Walaupun tidak ada kenyataan yang rasmi, tetapi peraturan di sini adalah jelas. Jika anda adalah orang pertama yang masuk ke dalam lif yang kosong, anda akan menjadi "kapten" lif, dan anda perlu berdiri berdekatan dengan panel kawalan. Anda perlu memastikan pintu dibuka sehingga semua orang telah memasuki lif. Ia perlu diulang di setiap tingkat di mana lif tersebut berhenti. Anda juga perlu menjadi orang terakhir yang keluar dari lif, dan perlu melakukan semua itu dengan cepat. Jika anda seorang pelancong di Jepun, elakkan dari menjadi orang pertama yang menaiki lif!

Di dalam keretapi bawah tanah, terdapat beberapa peraturan yang perlu diikuti oleh orang Jepun: bercakap/berbual tidak dibenarkan (termasuk bercakap di telefon), dan  adalah tidak sopan untuk menatap wajah penumpang lain.

Bukan kebiasaan orang Jepun untuk memberi tempat duduk mereka untuk warga tua, walaupun mereka hampir tidak boleh berdiri. Jadi terdapat kerusi khas yang telah dilabelkan untuk mereka serta untuk orang-orang kurang upaya dan wanita hamil. Kerusi-kerusi ini tidak akan diduduki jika anda tidak tergolong dalam kategori yang disebutkan.

Apabila orang Jepun menikmati arak, tiada lagi perbezaan taraf atau pangkat diambil kira. Dan mereka minum dalam kuantiti yang sangat banyak. Seorang profesor tempatan boleh minum dengan pelajarnya, dan kemudian mereka akan menyeretnya ke rumah apabila sudah mabuk. Seorang kerani yang memberi tunduk hormat kepada rakan perniagaannya pada siang hari boleh mabuk di bar karaoke dan muntah pada bajunya. Semua ini adalah perkara biasa.

Apa yang menarik, apabila mereka semua sedar, mereka akan berkelakuan seolah-olah tiada apa yang berlaku. Di Jepun, soal kerja dan soal selain darinya langsung tidak dicampur aduk.

Orang Jepun mempunyai amalan yang aneh berkaitan dengan wang: atas sebab yang tertentu, mereka malu untuk mempamerkannya di khalayak ramai. Oleh itu, sampul wang yang dihiasi dengan cara tradisional sangat popular di sana. Dan jika anda tidak mempunyai sampul wang tersebut, anda perlu membungkus wang itu di dalam sekeping kertas sebelum memberikannya kepada sesiapa sahaja.

Sudah tentu, anda tidak perlu berbuat demikian di pasar raya, tetapi anda masih perlu mempertimbangkan peraturan ini: anda tidak boleh menyerahkan wang anda terus kepada juruwang, hanya masukkannya di dalam bekas wang tunai. Itu semua demi kepentingan peribadi.

Cara duduk dengan melipat kaki di bawah peha dipanggil "seiza", dan orang Jepun hanya duduk di lantai dengan cara ini. Mereka berasa selesa duduk dengan gaya "seiza". Tetapi disebabkan orang Eropah tidak biasa dengan cara ini, kaki mereka menjadi kebas hanya dalam beberapa minit.

Tetapi jika anda seorang pelancong atau seorang yang lebih tua dan duduk dengan kaki anda dilebarkan, ia tidak menjadi masalah, dan tiada sesiapa yang akan menegurnya. Tetapi ia akan menjadi sesuatu yang sangat tidak sopan bagi orang Jepun untuk duduk dengan cara sebegitu.

Di Jepun, budaya pemberian hadiah sangat kuat, dan terdapat dua musim pemberian hadiah yang istimewa setiap tahun: o-chugen (musim panas) dan o-seibo (musim sejuk).

Di kebanyakan negara, membuka hadiah yang baru diterima secara serta-merta adalah perkara biasa. Di Jepun, itu adalah tanda sifat tamak dan tidak sabar. Selain itu, bagaimana perasaan pemberi hadiah jika hadiah mereka yang sederhana membuatkan raut wajah penerima seperti agak kecewa atau tidak suka dengan hadiah tersebut? Sudah pasti mereka berasa segan dan malu.

Seni tunduk begitu penting di negara ini dimana kanak-kanak mempelajarinya dari usia muda. Terdapat banyak cara yang berbeza untuk tunduk di Jepun: berdiri, duduk, dan lain-lain. Berikut adalah beberapa cara untuk melakukannya:

Sudah tentu, warga asing dijangka tidak akan melakukannya, tetapi orang Jepun akan berasa gembira jika anda kembali tunduk kepada mereka.

Di Jepun, pelanggan atau rakan kongsi perniagaan dianggap seperti tuhan/dewa dan dilayan dengan cara yang luar biasa. Apabila mereka meninggalkan tempat yang dilawati, seluruh pekerja syarikat berkenaan mengekori mereka hingga ke pintu keluar atau lif dan kekal tunduk sehingga pintu ditutup. Sangat sukar jika hal ini berlaku di pusat perniagaan dengan mereka berkumpul dan menimbulkan kesesakan pada masa yang sama. Di samping itu, ia juga membuatkan pelanggan asing berasa malu. Orang Jepun generasi baru percaya bahawa perkara ini adalah sedikit keterlaluan dan sering mengabaikan tradisi ini. Tidak dapat diramalkan bagaimana pula dengan nasib tradisi Jepun ini di masa hadapan.


Sejarah dan Fakta Menarik Mengenai Mickey Mouse Yang Asalnya Seekor Arnab

Kebanyakan daripada kita mesti membesar bertemankan tikus Disney ini. Siapa yang tidak kenal Mickey Mouse, bukan? Namun tahukah anda serba sedikit mengenai sejarah dan asal usul tikus ini?

Sebelum Walt Disney cipta Mickey Mouse, beliau dan Ub Iwerks telah menghasilkan kartun yang watak utamanya merupakan seekor Arnab. Oswald the Lucky Rabbit namanya. Namun, selepas pertelingkahan dengan rakan sekerjanya Charles Mintz, Disney telah hilang haknya keatas Oswald.

Untuk mengubati luka kehilangan dan bersaing dengan watak arnab itu, Walt Disney telah menubuhkan Walt Disney Animation Studio, kemudian beliau dan Iwerks menghasilkan watak yang menyerupai Oswald, tetapi kali ini ia merupakan seekor tikus dan beliau menamakan watak ciptaan terbaru beliau itu Mickey Mouse.

Sudah tentu anda boleh agak siapa isteri Mickey. Walaupun telah lama berkahwin, tetapi tiada sebarang upacara perkahwinan ataupun kenduri yang ditayangkan didalam kartun bersiri Mickey Mouse. Mickey dan Minnie telah bernikah sejak daripada tahun 1928 dan mereka berdua baru sahaja meraikan ulang tahun perkahwinan mereka yang ke 89 pada 18 November yang lalu. Tarikh tersebut juga merupakan hari lahir mereka berdua. Wah ! Ini barulah hashtag tilljannah.

Sejak diciptakan pada 18 November 1928, Mickey Mouse langsung tidak pernah bercakap. Ia hanya ketawa itupun sekali sekala. Namun, pelukis-pelukisnya akhirnya memberi kebebasan untuk Mickey bercakap dalam filemnya yang kesembilan yang berjudul The Karnival Kid. Perkataan pertama yang dikatakan oleh Mickey ialah “Hot dog!” dan kemudiannya tikus itu menari ‘tarian hot dog’. Suka benar Mickey Mouse dengan hot dog.

Anda Boleh saksikan sendiri bagaimana Mickey Mouse mengucapkan perkataan pertamanya menerusi video di bawah. Suara untuk karakter Mickey Mouse ini dirakam menggunakan suara Walt Disney sendiri.

Daripada filem ini jugalah terhasil topi Mickey yang selalu dijual terutamanya di Disney Land. Topi ini masih menjadi trend sehingga kini.

Selalu kita terperasan yang Mickey dan Minnie memakai sarung tangan atau gloves. Sebab utama mereka sentiasa pakai sarung tangan bukanlah sebab trend pada masa itu. Sebaliknya, pada awal penciptaan kartun Mickey Mouse, semua TV dan panggung wayang hitam putih. Jadi, untuk membezakan bahagian badan mereka, Disney telah memberikan sarung tangan kepada tikus itu.

Meskipun merasa lucu apabila membayangkan Mickey Mouse sebagai President menggantikan Donald Trump, namun itulah pilihan sesetengah orang yang mengundi di Amerika Syarikat. Apabila tiada calon yang mereka gemari pada hari pilihanraya, rata-rata rakyat Amerika membuat undi rosak dengan memilih Mickey Mouse sebagai President pilihan mereka. Mungkin inilah sebabnya kenapa Donald Trump boleh memenangi undi majoriti.

Mickey Mouse mempunyai kuasanya yang tersendiri. Selain daripada merupakan watak utama Disney dan ikon kepada Disney Channel, Mickey telah melahirkan banyak artis yang terkenal sehingga ke hari ini dengan cara menjemput mereka untuk menari atau sekadar tunjuk mereka di program Mickey Mouse Club ketika mereka masih kecil. Mungkin dari situ bakat terpendam mereka berjaya digilap.

Antara artis yang dilahirkan oleh Mickey ialah Britney Spears, Justin Timberlake, Ryan Gosling, Christina Aguilera, Keri Russell, JC Chasez dan Tony Lucca.


7 Negara Yang Banyak Pergolakan Tapi Masih Jadi Tumpuan Pelancong

Menurut laporan Indeks Keamanan Global (GPI)  terkini oleh Institut Ekonomi dan Keamanan, keselamatan dunia kini telah meningkat berbanding tahun lalu. Laporan kali ke-11 itu merupakan ukuran statistik yang satu seumpamanya. Ia menyenaraikan kedudukan 163 negara bebas, berdasarkan tahap keamanan atau bahaya sesebuah negara itu. Kesemua negara yang terlibat meliputi lebih 99.7% penduduk dunia. Semuanya dinilai menggunakan 23 petunjuk, dengan skala 1 sehingga 5. Indeks ini mengukur keamanan global melalui 3 tema penting, iaitu tahap keselamatan dalam masyarakat, tahap konflik domestik dan antarabangsa, serta tahap penenteraan. Mari kita semak 7 negara tumpuan pelancong yang termasuk dalam senarai tersebut.

Wilayah Yala, Pattani, Narathiwat, dan Songkhla yang terletak di selatan adalah bandar yang paling berbahaya di Thailand. Dalam tempoh 13 tahun yang lalu, sejumlah lebih 6,500 kematian dilaporkan telah berlaku di kawasan ini, berpunca daripada keganasan. Sejak undang-undang tentera mula dikuatkuasakan, serangan pengganas kadangkala berlaku. Antaranya seperti kes pengeboman Kuil Erawan pada tahun 2015, dan 3 bom paip kecil di Bangkok baru-baru ini.

Rusuhan berlaku di wilayah-wilayah di atas yang secara majoritinya dihuni oleh penduduk Islam. Biarpun tempat-tempat ini bukan menjadi tumpuan pelancong, mahupun orang Thailand sendiri, ia penting untuk diketahui jika anda pertama kali hendak ke Thailand.

Kadar jenayah di Afrika Selatan adalah sangat tinggi berbanding kebanyakan negara lain. Ia melibatkan kes-kes seperti pembunuhan, serangan dan rogol di kalangan orang dewasa, kanak-kanak, orang tua, serta bayi. Tidak hairanlah mengapa ramai penduduk tempatan terpaksa mengupah pengawal keselamatan. Malah, kebanyakan pendatang luar juga tidak terus menetap di sini.

Perkhidmatan Polis Afrika Selatan (SAPS) bertanggungjawab untuk menguruskan 1,115 buah balai polis di kesemua 9 wilayah negara ini. Majoriti kes jenayah sering berlaku di kawasan penempatan terpencil, miskin dan jarang dikunjungi oleh pelancong. Namun, bandar-bandar seperti Cape Town, Port Elizabeth, Durban, Pretoria, Johannesburg dan Pietermaritzburg juga dikatakan tidak selamat untuk dikunjungi. Pada tahun 2015, dianggarkan hampir 49 pembunuhan berlaku setiap hari.

Kawasan luar bandar Kenya adalah sarang kepada puak pengganas. Serangan seringkali berlaku, dimana bom dan tembakan dapat didengari di mana-mana sahaja. Walaupun serangan lebih banyak berlaku di luar Nairobi, ia masih turut berleluasa di kawasan bandar. Bom tangan, tembakan dan tikaman adalah bentuk serangan yang biasa digunakan. Masa paling dilarang adalah sewaktu berlangsungnya pilihan raya, dimana protes penuh keganasan diadakan di kesemua bandar negara ini.

Pejabat Luar dan Komanwel (FCO) melarang semua perjalanan kecuali melibatkan urusan penting, ke kawasan dalam jarak 60km di sempadan Kenya-Somalia, dan dalam jarak 15 km di pantai dari sungai Tana sehingga ke sungai Galana (Athi-Galana-Sabaki). Ini termasuk daerah-daerah seperti Garissa, Lamu (kecuali Pulau Lamu dan Pulau Manda) dan kawasan di daerah Sungai Tana yang terletak di utara sungai Tana itu sendiri.

Pengganas berkemungkinan besar akan cuba melakukan serangan di Kenya. Ancaman utama datang dari ekstremis yang dikaitkan dengan Al Shabaab, sebuah kumpulan militan yang telah melakukan serangan sebagai tindak balas terhadap campurtangan ketenteraan oleh negara ini di Somalia. Terdapat beberapa serangan pada tahun-tahun sebelum ini, terutamanya di daerah Garissa, Mandera dan Lamu, dan kawasan tanah besar lain yang berdekatan dengan sempadan Somalia.

Ancaman serangan pengganas juga semakin meningkat di Nairobi, serta kawasan pantai dan resort di sekitar Mombasa dan Malindi. Insiden jenayah seperti rampasan, rompakan bersenjata dan kecurian kereta selalu terjadi, terutamanya di bandar-bandar besar. Ancaman serangan dan rampasan kapal juga dilaporkan berlaku di Teluk Aden dan Lautan Hindi.

Antara kawasan yang berbahaya ialah Marawi, Metro Manila, serta wilayah-wilayah seperti Jolo, Basilan dan Cotabato. Terdapat kes tembakan dan kebakaran baru-baru ini di sebuah kasino di Manila. Selain itu, kes penculikan juga adalah perkara biasa di seluruh Kepulauan Sulu dan Laut Sulu Selatan. Warga asing sering menjadi sasaran. Ancaman ini meluas di seluruh Filipina, sama ada di darat atau di laut, tetapi sangat teruk berlaku di selatan Filipina seperti Mindanao, Palawan dan Visayas tengah, termasuk Siquijor dan Dumaguete.

FCO memberi amaran supaya tidak berkunjung ke barat dan pusat Mindanao, serta kepulauan Sulu oleh sebab ancaman pengganas, aktiviti pemberontakan dan kes penculikan. Selain itu, antara kawasan lain menerima amaran kunjungan kecuali untuk urusan penting, adalah seperti daerah-daerah lain di Mindanao (kecuali Camiguin, Dinagat dan Kepulauan Siargao) ke selatan wilayah Cebu, sehingga dan termasuk majlis perbandaran Dalaguete dan Badian.

Serangan oleh pengganas kemungkinan besar berlaku di mana-mana sahaja. Malah, tempat yang dilawati oleh warga asing, seperti lapangan terbang, pusat membeli-belah, pengangkutan awam termasuk sistem metro, dan tempat-tempat ibadat juga tidak terkecuali.

Walaupun ancaman di Mesir semakin berkurang, sekarang bukanlah masa yang terbaik untuk anda melawati negara ini. Kumpulan pengganas masih melakukan pemberontakan dan serangan yang seakan tiada penghujung. Isis dan kumpulan ekstremis yang lain menimbulkan ancaman serius di tempat awam di seluruh Mesir, termasuk tapak pelancongan. Kumpulan ini juga menjadikan pelbagai jenis pengangkutan sebagai sasaran.

FCO menasihatkan orang ramai untuk tidak mengunjungi ke Gabenor Sinai Utara. Ini kerana peningkatan ketara dalam aktiviti jenayah dan serangan pengganas terhadap pasukan polis, sehingga mengakibatkan kematian. FCO juga melarang semua perjalanan kecuali urusan penting ke Gabenor Sinai Selatan, dengan pengecualian kawasan di perbatasan Sharm el Sheikh, termasuk lapangan terbang dan kawasan Sharm el Maya, Hadaba, Teluk Naama, Sharks Bay dan Nabq. Ini termasuk perjalanan melalui udara ke atau dari Sharm el Sheikh.

Turut tidak terkecuali ialah kawasan barat lembah Nile dan kawasan Nile Delta, tidak termasuk kawasan pantai antara Delta Nile dan Marsa Matruh. Terdapat peningkatan ancaman serangan pengganas yang mensasarkan Kristian Koptik di Mesir. Mereka juga mengancam warga barat, institusi, dan perniagaan. Malah, warga asing menjadi sasaran utama ekstremis yang dikaitkan dengan Daesh-Sinai.

Siri televisyen popular, Narcos ditonton ramai kerana kepakaran penceritaan dan ketepatan sejarahnya. Colombia telah diceroboh oleh gejala pengedaran dadah, rasuah politik dan jenayah penuh kekerasan selama lebih dari 4 dekad. Jenayah terancang juga berleluasa di negara ini. Meskipun perjanjian damai telah dibentuk, warga dunia diberi amaran supaya tidak menjejakkan kaki di negara ini.

Kumpulan penjenayah bersenjata iaitu BACRIM, bertanggungjawab untuk kes-kes penculikan, penyeludupan dadah dan rompakan yang berlaku di sini. Sementara itu, tindakan keganasan seperti letupan biasa berlaku di kebanyakan bandar besar seperti Bogota.

Ya, Colombia kini sudah tidak berbahaya seperti dahulu. Sebagai bukti, Medellin dinamakan sebagai destinasi terbaik Amerika Selatan tahun lalu. Namun, melawati negara ini masih dianggap berisiko bagi pelancong asing.

Pertempuran antara angkatan bersenjata Ukraine dan pemisah bersenjata yang didukung Rusia adalah suatu perkara biasa di kedua-dua kawasan timur dan tenggara negara ini. Secara lebih khusus, konflik berterusan ini melibatkan kawasan wilayah Donetsk, Luhansk dan Crimea. Bukanlah suatu yang mengejutkan jika ada orang awam yang terperangkap dalam pertelingkahan antara kedua-dua negara itu.

FCO menasihatkan supaya tidak berkunjung ke Crimea dan wilayah-wilayah seperti Donetsk serta Luhansk. Keselamatan di bahagian tenggara Donetsk dan wilayah Luhansk di Ukraine masih amat tidak stabil. Terdapat pertempuran berterusan antara angkatan bersenjata Ukraine dan pemisah bersenjata yang disokong oleh Rusia. Menurut Pertubuhan Bangsa-Bangsa Bersatu (PBB), ia telah mengakibatkan sejumlah kira-kira 10,100 kematian, serta anjakan dalaman antara 800,000 hingga 1 juta orang yang tinggal secara kekal di kawasan yang dikawal oleh kerajaan. Apa yang membimbangkan, orang awam juga dilaporkan terperangkap.

Pasukan Rusia dan kumpulan pro-Rusia telah menubuhkan kawalan operasi penuh di Crimea. Berikutan referendum yang tidak sah pada 16 Mac 2014, Rusia telah menceroboh Crimea secara haram pada 21 Mac 2014. Situasi tegang masih kekal sehingga ke hari ini. Syarikat penerbangan antarabangsa Ukraine telah membatalkan kesemua penerbangan pergi balik ke destinasi Simferopol. Semua perkhidmatan kereta api dan bas rasmi ke Crimea juga dibatalkan.

Bagaimanapun, Kyiv dan kawasan lain di luar Donetsk dan Luhansk berada dalam situasi tenang. Terdapat beberapa perhimpunan oleh  parti politik di pusat Kyiv sejak 14 Oktober 2017. Jumlah kemalangan maut melibatkan lalu lintas di Ukraine juga tinggi. Jenayah kecil turut dilaporkan berlaku, terutamanya di kawasan tumpuan ramai seperti tempat-tempat pelancongan dan pengangkutan awam.


Robot 'Made In China' Ini Mampu Menggantikan Manusia Sebagai Doktor Dalam Melakukan Diagnosis Pesakit

Sebuah robot yang dinamakan Xiaoyi atau 'Doktor Kecil' yang menggunakan sistem kawalan kepintaran tiruan atau artificial intelligence (AI) telahpun menjadi robot pertama di dunia berjaya melepasi ujian peperiksaan pengamal perubatan di China.

Direka oleh sebuah syarikat AI robotik dari China bernama iFlytek Co.Ltd. pada awalnya direka untuk menganalisa maklumat berkenaan pesakit dan kini telah dinaik taraf sehingga mempunyai kebolehan untuk menjadi seorang pengamal perubatan berdaftar.

Walaupun begitu, ini bukanlah cubaan pertama Xiaoyi mengambil ujian berkenaan. Pada ujian pertama, Xiaoyi mengambil ujian yang sama dan hanya berjaya menjawab 100 daripada 600 markah, dengan markah lulus 360. Selepas ujian kali pertama gagal, Xiaoyi dibekalkan dengan pelbagai pengetahuan dalam bentuk buku teks, 2 juta rekod perubatan serta 400 ribu jurnal daripada penerbitan perubatan.

Hasilnya? Xiaoyi lulus ujian tersebut dengan markah 456, 96 markah lebih tinggi berbanding markah lulus.

Apa yang mengkagumkan, ujian tersebut direka untuk menilai kebolehan seorang Doktor melakukan diagnostik terhadap pesakit, bukannya ujian yang lebih kepada soal dan jawab. Jadi, mereka yang mengambil ujian tersebut perlu mempunyai pemahaman yang cukup hasil daripada pengalaman mereka belajar dalam bidang perubatan. Algoritma yang mengawal 'kepandaian' Xiaoyi diubah untuk mengenal pasti ayat, perkataan dan perenggan, supaya Xiaoyi dapat melakukan satu keputusan yang mempunyai hujah dan sebab kenapa diagnostik tersebut dilakukan.

Pada bulan Ogos 2017, Xiaoyi mengambil peperiksaan tersebut bersama doktor-doktor lain dan membuktikan sebuah mesin mampu belajar, berhujah dan melakukan keputusan sendiri.

Walaupun berlesen, masih terlalu awal untuk Xiaoyi memiliki klinik sendiri. Setakat ini XIaoyi hanya layak untuk membantu doktor dalam membuat keputusan lebih cepat pada kadar risiko yang lebih rendah.

Kerajaan China ketika ini sedang cuba menjadi negara pendahulu dalam integrasi di antara AI dengan industri, termasuklah dalam industri kesihatan dan pembuatan elektronik. Melalui kajian National Artificial Intelligence Research and Development Strategic Plan, pihak White House sendiri mengakui China sudahpun mendahului Amerika Syarikat dalam bidang-bidang AI yang digelarkan sebagai 'deep learning'.

Ketika ini kerajaan China mensasarkan tahun 2030 sebagai tahun di mana mereka akan menjadi pendahulu dalam kajian AI di seluruh dunia, kerana mereka mempercayai AI akan menjadi tonggak kepada pembangunan sesebuah negara.

Bagaimanapun, bagi pihak Doktor, anda tidak perlulah risau karier anda diambil alih oleh robot. iFlytek akan terus membangunkan Xiaoyi dengan tujuan bagi membantu tempat-tempat di mana berlakunya kekurangan doktor di China, khasnya di kawasan pedalaman di mana masalah mendapatkan kemudahan untuk melakukan diagnosis menggunakan fasiliti yang baik, kerap berlaku.

Bagaimanapun, ini kisah 2017. 10 tahun lagi, tak tahulah bagaimana pula kisahnya.


Inilah Punca Sebenar Kenapa Harga Kereta di Malaysia Mahal Dan Terpaksa Dinaikkan

Rakyat negara kita selalu mengatakan harga kereta di negara tinggi kerana cukai yang tinggi dikenakan. Memang ada benarnya dakwaan itu.

Namun isu harga kereta boleh menjadi tinggi sebenarnya agak sukar untuk dijawab dan bukannya boleh dinilai sekadar kerana cukai sahaja. Pertama sekali, kita perlu memahami: kerana wujudnya industri kereta di negara kita, kerajaan Malaysia mempunyai pegangan penting dalam industri tersebut untuk dijayakan. Oleh itu, tulisan ini harapnya dielak dinilai dari aspek politik.

Pasti masih ramai yang menganggap, Perodua Myvi sebagai contoh berharga RM46,000, sebenarnya berharga RM23,000 sahaja kerana kewujudan cukai. Separuh daripada harganya terpaksa dinaikkan. Ini tidak benar sama sekali.

Ini kerana untuk mengetahui berapa harga sebenar sesebuah kereta tanpa cukai, kita boleh saja melihat laman web Perodua dan membandingkan harga kereta di Langkawi atau Labuan misalnya yang tiada cukai dikenakan (kecuali cukai jualan) dengan harga di lokasi lain yang dikenakan duti eksais.

CEO Institut Automotif Malaysia, Dato' Madani Sahari menegaskan kerajaan melalui Kementerian Perdagangan Antarabangsa dan Industri (MITI) telah pun memperkenalkan bermacam langkah untuk memperkembangkan kajian dan penyelidikan serta pengembangan vendor dalam negara, yang akan merendahkan jumlah duti eksais yang dikenakan - sebagai insentif membangunkan industri dalam negara disamping menurunkan harga jualan kereta.

Kesemua unit yang dipasang dalam negara berkategori Completely Knocked Down atau CKD sama ada kereta tempatan ataupun jenama luar, layak untuk mendapat pengecualian ke atas jumlah duti eksais yang dikenakan. Untuk mengatakan duti eksais dikenakan secara sekata pada semua jenis model adalah tidak benar. Perodua sebagai contoh, layak mendapat bermacam insentif atas usaha mereka menjalankan kajian dan penyelidikan di Rawang yang melayakkan mereka mendapat pelepasan duti eksais ke atas kenderaan mereka.

Bagi Proton pula yang menjalankan kajian dan penyelidikan secara menyeluruh (sebelum penjualan ke Geely) rebat yang dikenakan pada kenderaan mereka lebih tinggi, membolehkan Proton menjual kereta berbentuk sedan lebih murah berbanding kereta-kereta Perodua.

Apa yang cuba nak disampaikan di sini adalah - kereta nasional atau tempatan kita, kos pembikinannya memang tinggi dari awal.

Jenama-jenama luar pula tidak nampak insentif mengapa mereka perlu membawa pusat pembangunan kajian dan penyelidikan mereka ke Malaysia, bagi merendahkan harga jualan kereta mereka.

Ini kerana tidak ada keperluan untuk mereka berbuat demikian. Kos yang diperlukan di Malaysia berkemungkinan besar lebih tinggi berbanding di Thailand, misalnya dan teknologi yang ada di Malaysia mungkin lebih rendah berbanding di China, Eropah atau Korea Selatan.

Kenapa mahu berpindah ke Malaysia hanya untuk turunkan harga jualan kereta mereka, jika pembeli di Malaysia masih lagi mahu membeli pada harga yang lebih tinggi?

Idea kita selama ini adalah harga kereta jenama luar tinggi kerana wujudnya duti eksais, memang tidak dapat dinafikan ada kebenarannya. Namun, ia tidak menceritakan keseluruhan isu.

Tahukah anda, di dalam pengkelasan duti kenderaan negara kita, tidak ada sebarang perbezaan kadar cukai di antara kereta tempatan dan kereta jenama luar yang masuk ke Malaysia, yang kemudiannya perlu di pasang semula di Malaysia? Ramai yang tidak mengetahui tentang perkara ini. Jadi, sekarang mari kita fokuskan pada industri automotif tempatan.

Untuk sebuah syarikat balik modal dalam sesebuah tahun pengeluaran, mereka perlu mengeluarkan 1 juta unit kereta setahun dan angka yang dicapai oleh Perodua dan Proton hanyalah sekitar 200 ribu unit setahun. Untuk terus bersaing, sebuah syarikat pengeluar kereta perlu mengeluarkan 3 siri model yang perlu digantikan setiap 5 tahun sekali. Itu angka-angka yang mustahil dapat dicapai oleh pengeluar kereta negara, khasnya Proton kerana pasarannya lebih kecil berbanding Perodua.

Pengeluar kereta tempatan negara kita jelas sekali tidak akan tidak mampu bersaing dengan jenama luar dari segi harga kerana kos pembangunan dan penggantian model-model ini tidak akan sempat balik modal bagi pengeluar kereta tempatan, jadi negara kita perlu menyediakan ruang yang lebih baik untuk mereka.

Perodua bernasib baik kerana berkongsi kepakaran dengan Toyota dan Daihatsu jadi perkongsian teknologi dapat membantu mengurangkan kos. Bgaimanapun bagi Proton yang dahulunya sendirian, mereka hanya dapat mengharapkan jualan bagi menampung semula kos penyelidikan yang telah dikeluarkan.

Oleh kerana kos pusingan ini tinggi, beban kewangan itu terpaksa dialihkan pada pelanggan dengan harga kereta terpaksa dinaikkan. Perodua bernasib baik turut sama dipasarkan di Indonesia dan beberapa negara lain, atas jenama Toyota dan Daihatsu. Atas sebab inilah Proton sukar bersaing dengan pengeluar lain, termasuklah juga Perodua.

Oleh kerana harga pasaran di Malaysia ini banyak dipengaruhi oleh harga jualan model Proton dan Perodua, ini menyebabkan jenama-jenama lain mampu meletakkan harga yang lebih tinggi pada harga jualan mereka di Malaysia.

Secara tidak rasmi, harga jualan kereta tempatan menjadi indikator berapakah harga jualan kereta jenama lain. Ini didorong oleh sentimen prestij jenama luar negara serta tahap teknologi yang mampu ditawarkan oleh jenama luar kepada bakal pembeli Malaysia.

Lihatlah sendiri pengguna Malaysia juga sedikit sebanyak ada yang bersetuju dengan justifikasi mengapa jenama luar berharga lebih mahal berbanding kereta tempatan, kerana kita secara automatik akan membandingkan apa yang ditawarkan oleh jenama luar berbanding jenama tempatan. Jika kita semak, sudah ada dua syarikat jenama luar yang lebih menjadi pilihan warga tempatan berbanding Proton, walaupun harganya lebih mahal.

Selagi Perodua dan Proton tidak mampu bersaing dengan jenama luar dari segi teknologi, kekuatan jenama serta mampu menurunkan kos pengeluaran mereka, pasti masih ramai yang menganggap lebih berbaloi membeli kereta jenama luar, walaupun harganya lebih tinggi.

Ini kerana pembeli sendiri percaya yang harga kereta jenama luar itu sepadan dengan apa yang kita dapat. Itulah yang dapat dilihat di Malaysia ketika ini - Proton dikelaskan sebagai kenderaan 50 ribu sementara Honda dan Toyota pula dalam kategori 70 ribu, walaupun asasnya ketiga-tiganya menawarkan pakej yang hampir serupa. Perbezaan 20 ribu itu dikatakan berbaloi untuk dibayar kerana masyarakat lebih yakin dengan jenama luar.

Jika anda mengatakan harga kereta berbentuk pasang siap di luar atau CBU sepatutnya lebih rendah dan anda menyalahkan duti eksais, ya memang benar. Memang itu semua salah duti eksais. Kami setuju 100% tetapi kita kekalkanlah perbincangan dalam konteks 'kereta untuk semua orang' yakni kereta bawah RM100 ribu.

Itulah cabaran membangunkan industri kereta dalam negara yang kecil seperti kita, apabila masyarakat kita mampu nampak nilai 'value' yang lebih baik walaupun perlu lebih banyak berbelanja.

Sukar untuk Perodua dan Proton bersaing jika rakyat sanggup membeli Honda Jazz berbanding Proton Iriz ketika harganya berbeza, bagaimana pula jika harganya sama?


iPhone X : Telefon pintar hebat bukan sekadar teknologi copypaste Android

Akhirnya iPhone X sudah tiba di Malaysia. Bagi peminat iOS diluar sana, mesti anda tidak sabar untuk merasa sendiri kehebatan dan keunikan telefon pintar ini. Mana tidaknya, iPhone ini merupakan iPhone pertama yang mempunyai design yang berbeza sejak daripada tahun 2014 dan ia langsung tidak mempunyai home button serta bergantung sepenuhnya kepada FaceID.

Namun, tahukah anda yang Apple sebenarnya terhutang budi dengan pesaingnya, Samsung (Android) dalam menghasilkan the best iPhone ever ini?

Seperti yang kita sedia maklum, iPhone yang terdahulu semuanya mempunyai design yang serupa seperti iPhone 6. Sudahlah mengguna pakai design lama, skrin pula masih menggunakan LCD. iPhone X lah merupakan iPhone pertama yang menggunakan menggunakan paparan OLED. Itupun setelah LG dan Samsung sudah bertahun-tahun guna teknologi ini dalam telefon pintar flagship mereka.

Akhirnya pada tahun 2017, Apple telah mampu untuk menggantikan paparan LCD kepada OLED. Penulis bukanlah peminat tegar iPhone, namun lets not deny this, iPhone sentiasa jadi perintis kepada revolusi telefon pintar dan trend yang Apple mulakan sentiasa menjadi ikutan sehingga ada sesetengah syarikat pengeluar smartphone yang sanggup tiru design Apple untuk mendapat sambutan.

Meskipun iPhone X telah dinobatkan sebagai ‘telefon yang mudah pecah’, tetapi Apple telah menerima pujian yang melambung sehingga para pengkritik dan professional, secara tidak langsung telah mengistiharkan yang paparan OLED iPhone X merupakan yang terbaik yang wujud di pasaran setakat ini.

iPhone yang sebelumnya menggunakan LCD yang merupakan singkatan kepada Liquid Crystal Display. Secara ringkasnya, teknologi LCD menggunakan cahaya untuk menerangi Liquid Crystal di dalam skrin telefon anda untuk menghasilkan paparan skrin telefon pintar anda.

Bagi iPhone X pula, ia menggunakan teknologi OLED yang membawa maksud Organic Light-Emitting Diode. Setiap pixel didalam paparan OLED menghasilkan cahayanya sendiri, jadi imej yang dihasilkan lebih sharp, teliti dan lebih jelas. Penggunaan bateri juga dapat dijimatkan sekaligus membolehkan telefon pintar yang nipis dicipta.

Apple masih belum mampu menghasilkan skrin OLED yang sempurna. Setakat ini hanya satu sahaja pengeluar skirn OLED yang disegani ramai iaitu Samsung.

Jadi, adakah skrin iPhone X menyerupai Samsung Galaxy Note 8? Jawapannya, tidak. Hanya paparan OLED sahaja yang dibeli daripada Samsung. Namun, Apple telah mengoptimumkan skrin iPhone X sehingga telefon itu berjaya dinobatkan sebagai skrin yang terbaik tahun ini mengalahkan telefon pintar Samsung. Jadi, Apple bukan sekadar copy paste semata-mata.

Selain daripada itu, tindakan Apple untuk menggantikan TouchID kepada FaceID juga sering dikritik, terutamanya oleh peminat tegar android. Malah, ada yang kata FaceID tiru Facial Recognition yang Android telah guna sejak daripada Anroid versi Ice Cream Sandwich ( tahun ~2011 ).

Memang betul teknologi itu diilhamkan daripada Android ataupun Samsung, tetapi seperti paparan OLED, Apple juga telah mengoptimumkan FaceID sehingga Tim Cook yakin untuk membuang TouchID terus daripada generasi terbaru iPhone ini.

Face Recognition yang digunakan oleh telefon pintar Android dan Samsung Galaxy S8 menggunakan teknologi kamera hadapan sahaja. Sebab itulah berlaku beberapa kontroversi dimana telefon boleh di unlock dengan hanya menggunakan gambar. Teknologi pengecaman muka android sangatlah lemah sehingga anda tidak dinasihatkan untuk bergantung sepenuhnya kepada teknologi tersebut.

Sebaliknya, Apple telah mendapat ilham untuk membaiki teknologi ini dengan menggunakan teknik yang lebih kompleks. Dibahagian notch yang hodoh di paparan iPhone X itulah terletak pelbagai kamera dan infrared yang digunakan oleh FaceID. Bahagian yang dikenali sebagai dot projector akan memancarkan 30000 titik yang tidak dapat dilihat dengan mata kasar ke muka untuk mengenali struktur serta bentuk muka anda.

Anda boleh tonton video ini untuk menyaksikan sendiri fungsi FaceID yang tidak dapat dilihat dengan mata kasar.

Walaupun harga telefon pintar ini sangat mahal berbanding telefon pintar lain, namun teknologi yang diguna pakai oleh iPhone X sangat mengagumkan dan sangat revolutionary. Boleh dikatakan, teknologi yang ada pada telefon ini telah lama diguna oleh telefon pintar yang lain, namun tindakan iPhone yang tidak copy paste semata-mata seperti sesetengah telefon pintar wajar dipuji.

Kesimpulannya, copy paste idea orang lain bukanlah cara yang terbaik untuk berjaya. Sebaliknya, untuk lebih berjaya sehingga disegani ramai, kita boleh mendapat ilham daripada idea orang lain. Tetapi kita perlulah optimise idea tersebut seperti yang telah dibuat oleh iPhone X.


Inilah 5 Jenis Jerawat Yang Ada Di Muka Dan Cara Mengatasinya

Jerawat merupakan masalah kulit yang popular dari dahulu sehingga sekarang. Semua orang tidak suka dengan jerawat kerana ia memberi masalah besar pada muka khususnya. Bahkan, ada juga antara selebriti terkenal dunia yang mengalami masalah ini seperti Cameron Diaz, Megan Fox dan ramai lagi.

Bagi golongan wanita pula, mereka menganggap ia sebagai musuh utama dalam kehidupan mereka. Sebabnya, jerawat suka muncul secara tiba-tiba, seolah-olah ia tahu jika esok terdapat event penting seperti dinner, wedding dan sebagainya. Jerawat pun boleh jadi stalker kita tau.

Jadi, jika anda mengalami masalah jerawat, anda juga harus tahu tentang jenis jerawat yang menimbulkan masalah kepada muka anda dan cara untuk anda mengatasinya. Hal ini kerana ia akan memberi kesan tindak balas yang buruk jika anda tersalah menggunakan sesuatu produk untuk atasi jerawat itu.

Di sini terdapat 5 jenis jerawat yang anda perlu tahu dan tips untuk mengatasinya :

Ia merupakan sejenis jerawat radang kulit dan ia kelihatan seperti benjolan lembut yang kemerah-merahan.

Ia kelihatan seperti bintik merah yang meradang dan muncul sebagai bintik merah dengan pusat putih atau kuning (bernanah).

Kebanyakan daripada kita mempunyai masalah balckheads ini. Ia biasanya terjadi apabila sebahagian pori kulit tersumbat dengan sebum (minyak), bakteria dan sel-sel kulit mati. Warna hitam itu bukan disebabkan oleh kotoran tetapi disebabkan oleh pigmen kulit-melanin yang bertindak balas dengan oksigen di udara.

Whiteheads ini seperti adik-beradik kepada blackheads juga cuma berlainan warna. Ia biasanya terbentuk ketika pori tersumbat sepenuhnya dan memerangkap sebum (minyak), bakteria, dan sel-sel kulit mati yang menyebabkan paparan putih ini muncul di atas permukaan kulit muka anda.

Ini adalah sejenis jerawat yang kronik juga jika tidak dirawat dari awal kerana ia terdiri daripada benjolan keras di bawah permukaan kulit dan lebih besar. Ia juga sangat menyakitkan dan kadang-kadang ia muncul agak lama selama berbulan-bulan. Jerawat ini yang menjadi penyumbang kepada parut berlubang dan trauma yang teruk serta luka pada permukaan kulit.

Oleh itu, jika ia tidak dirawat dengan betul, Nodul ini akan terbentuk semula walaupun ia sudah kecut sebelum itu. Tambahan pula, apabila ruang radang lebih besar maka ia lebih mudah untuk membentuk nanah dan akan meninggalkan parut jerawat jika tidak dirawat atau tidak menggunakan ubat yang sesuai.

1. Pakai krim atau gel anti-jerawat jika jerawat tersebut baru muncul. Ini dapat membantu jerawat itu menjadi kecut dan terus hilang jejaknya di kemudian hari. Namun, bukan semua orang sesuai untuk memakai krim ini. Bagi yang sudah biasa memakai, tiada masalah. Hal ini kerana ada juga antara anda yang mengalami alahan kulit jika memakai sesuatu krim di muka.

2. Makan lebih banyak sayur-sayuran dan buah-buahan. Hal ini kerana jerawat juga muncul disebabkan oleh cara pemakanan anda. Lebih baik anda jaga cara pemakanan anda. Kurangkan makanan yang berminyak.

3. Mencuci muka dengan bersih. Bagi wanita, jika anda memakai mekap yang tebal mohon cuci dengan bersih sebelum tidur. Pastikan anda mencuci muka dua atau tiga kali sehari untuk membuang segala kotoran di muka. Anda juga perlu menggunakan pencuci muka yang sesuai dengan kulit muka anda. Contoh : jika kulit anda berminyak, maka carilah pencuci yang khusus untuk membersihkan minyak di muka dan dapat mengurangkan jerawat juga.

4. Jangan selalu sentuh muka atau memicit jerawat! Ramai yang gatal tangan dan ramai juga yang tidak mencuci tangan selepas melakukan sesuatu. Ini yang menjadi punca jerawat membiak dan meninggalkan parut jika memicitnya. Tetapi ini adalah fakta kerana tangan kita ada banyak kuman yang tersembunyi yang mengganggu kulit wajah kita. Sebaiknya, pastikan anda mencuci tangan sebelum dan selepas okay.

5. Pilih produk kecantikan yang berkualiti dan mengandungi bahan semula jadi. Jangan pilih yang murah atau yang mengandungi bahan terlarang seperti merkuri dan seadanya. Nak cantik cepat tetapi tidak fikir kesan pada masa hadapan, memang hidup anda akan merana kelak. Ramai antara anda yang merana akibat tersalah memilih produk. Nak pulihkan semula kulit muka itu akan mengambil masa yang lama tau. Jadi, berfikirlah dengan bijak.

6. Pergi ke klinik Dermatologi jika keadaan kulit muka anda semakin teruk. Doktor pakar kulit dapat membantu anda dengan memberi ubat yang sesuai untuk baik pulih keadaan kulit wajah anda. Walaupun kos agak mahal tetapi selamat untuk anda dapat kulit yang sihat.

7. Jangan tegur muka rakan anda yang ada jerawat! Hal ini kerana percayalah esok atau lusa jerawat itu akan membalas dendam dan muncul di muka anda pula. Bahkan di tempat yang sama juga!

Ini sahaja yang penulis dapat kongsikan dengan anda. Memang sukar untuk menghilangkan parut jerawat jika ianya tidak dirawat dari mula. Sememangnya mempunyai wajah yang penuh dengan parut jerawat akan membuatkan anda kelihatan suram dan tiada keyakinan diri untuk berhadapan dengan orang lain.  Semoga anda dapat manfaat dari artikel ini.

1. Punca Jerawat di Muka berkait dengan Kesihatan Dalaman Anda

2. 8 Rutin Kecantikan yang Menjadi Punca Jerawat Anda Semakin Teruk


7 Makanan Yang Boleh Mengurangkan Tekanan Perasaan Bagi Anda Yang Hidup Di Bandar Sesak

Kemurungan boleh menyerang sesiapa sahaja yang muda atau yang tua. Kemurungan juga akan memberi kesan kepada mood, corak pemikiran dan perasaan. Terdapat beberapa makanan yang dapat mempengaruhi perasaan dan menstabilkan emosi kita. Hal demikian kerana terdapat beberapa makanan yang mempunyai sebatian yang unik yang dapat mengekalkan kesihatan mental yang baik.

Mengikut kajian, seseorang yang mengambil ikan sebagai hidangan utama harian mereka mempunyai risiko kemurungan sebanyak 17% lebih rendah daripada mereka yang jarang makan ikan.

Satu lagi kajian mendapati bahawa omega-3 yang didapati dalam minyak ikan akan meningkatkan kesan dadah pada orang yang tertekan berbanding dengan menggunakan ubat plasebo. Asid lemak omega-3 dari makanan laut dan lemak sangat penting dan memberi manfaat kepada kesihatan mental dan otak kita.

Bayam kaya dengan asid folik, vitamin B yang  larut dalam air. Tahap asid folik yang rendah dikaitkan dengan gejala tekanan dan tindak balas yang lemah terhadap anti-tekanan.

Di samping itu, vitamin boleh menjejaskan bahan kimia yang berkaitan dengan emosi di dalam otak. Menurut Torey Armul, RD Akademi Pemakanan dan Dietetik, tahap serotonin atau lebih dikenali dengan hormon gembira meningkat dengan makanan kaya dengan asid folik.

Biji koko mengandungi flavonoid, nutrien sayur-sayuran yang antioksidan kuat dan dapat meningkatkan emosi. Dalam satu kajian yang dijalankan oleh wanita AS, memakan flavonoid yang lebih tinggi mengakibatkan risiko kemurungan yang lebih rendah, terutama di kalangan wanita tua.

Ikan salmon mengandungi vitamin D yang tinggi. Kajian menunjukkan bahawa vitamin D dapat mengubah triptofan menjadi serotonin. Namun begitu kita juga harus berhati-hati dalam pengambilan vitamin D kerana vitamin D adalah vitamin yang larut dalam lemak, maka apabila terlalu banyak vitamin D dalam iainya juga berpotensi menghasilkan racun dalam tubuh kita.

Teh hijau terdapat pelbagai manfaat, salah satunya adalah dapat menenangkan otak. Hal demikian kerana teh hijau terdapat zat cateha dan amine thenine yang dapat melawan kemurungan. Teh hijau juga dapat membantu warga tua mengelakkan tekanan dan menjadi lebih realistik.

Brokoli mengandungi asid folik yang mampu meredakan dan menyembuhkan kemurungan. Brokoli juga mampu membuatkan minda anda menjadi lebih tenang dan mengelakkan sindron panik akibat kemurungan.

Kacang Badam mengandungi vitamin E dan vitamin C dalam badan berguna sebagai antioksidan dalam memerangi radikal bebas, hal demikian kerana radikal bebas merupakan antara punca kemurungan. Walaupun pencemaran udara sangat kuat dan menghasilkan radikal bebas, badam boleh digunakan sebagai makanan ringan pada waktu siang dan malam.


Kajian Dr.Muhammed Buktikan Pemohon Kerja Melayu Alami Diskriminasi Dari Syarikat Melayu Sendiri

Isu-isu di antara hubungan majikan dengan pekerja yang kerap kita dengari selalunya berkait rapat dengan isu gaji.

Namun ada beberapa ketika muncul pula isu yang lebih sensitif seperti isu halangan solat Jumaat atau halangan pemakaian tudung bagi wanita Muslimah, sedikit sebanyak mampu membuatkan masyarakat kita berpecah belah.

Adakah isu ini sebenarnya mempunyai masalah yang lebih mendalam berbanding apa yang kita lihat ketika ini?

Besar kemungkinan ya, berdasarkan satu kajian yang dilakukan oleh Dr. Lee Hwok Aun dan Dr. Muhammed Abdul Khalid, yang diterbitkan pada tahun 2013 dan telah mendapat reaksi banyak pihak.

Melalui kajian yang dijalankan menggunakan ujikaji lapangan, resume-resume pelajar yang baru bergraduasi dihantarkan kepada syarikat-syarikat yang memaparkan iklan jawatan kosong, dengan jumlah panggilan semula dijadikan ukuran bermula tahun 2011.

Dr. Lee dan Dr. Muhammed mengambil contoh-contoh resume dalam bidang kejuruteraan, perakaunan serta kewangan lalu mencipta resume yang menepati kehendak syarat-syarat asas majikan seperti kelayakan dan kelulusan seiring dengan spesifikasi kerja.

Resume-resume yang direka pula digarap agar kelihatan seiring di antara kelayakan satu sama lain, cuma perbezaan yang diwujudkan adalah pada elemen bangsa pemohon dan kebolehan berbahasa.

Sebanyak 3012 resume telah dihantar pada 753 iklan jawatan kosong pelbagai syarikat yang memerlukan posisi di lokasi yang majoritinya Kuala Lumpur.

Tempoh dua bulan dari tarikh penghantaran resume, diambil sebagai tempoh menunggu maklum balas dari pihak syarikat.

Untuk mengenalpasti latar belakang syarikat bagi mengelakkan keraguan, Dr.Lee dan Dr. Muhammed juga mendapatkan maklumat kesemua 753 syarikat terlibat bagi mengenalpasti syarikat yang dijadikan ujikaji, tergolong dalam kategori yang ditetapkan.

Syarikat diasingkan mengikut pemegang saham dan pengarah daripada bangsa Cina, Melayu ataupun bangsa asing. Harus dimaklumkan, mereka hanya berjaya mendapatkan 689 maklumat syarikat dalam ujian.

Hasil ujian mereka mendapati, secara keseluruhan resume pemohon berbangsa Cina mempunyai kadar panggilan semula 22.1% berbanding pemohon bangsa Melayu yang hanya mendapat 4.2%.

Ini bermaksud, bagi setiap seorang pemohon bangsa Melayu yang diberikan panggilan balas, terdapat 5.3 orang pemohon Cina yang turut sama berjaya dipanggil.

Dalam turutan kebarangkalian paling ramai mendapat panggilan balas berdasarkan turutan adalah seperti berikut;

Beberapa dapatan lain dalam kajian ini menunjukkan mana-mana pemohon Melayu yang menyatakan kebolehan bertutur dalam bahasa Mandarin mempunyai tahap panggilan lebih baik berbanding yang tidak mampu.

Bagaimanapun, dapatan sama tidak pula menampakkan sebarang perbezaan apabila pemohon Cina menyatakan kebolehan mereka bertutur dalam bahasa lain.

Kelulusan daripada Universiti Tunku Abdul Rahman atau UTAR mencatatkan panggilan balas paling tinggi di kalangan pemohon berbangsa Cina, dengan 25.4% dicatatkan berbanding 20.4% pemohon berbangsa Cina daripada universiti lain.

Apa yang membimbangkan, kadar peratusan syarikat yang dikawal majoriti Cina (23.9%) dan warga asing (20.2%) memberikan panggilan balas kepada pemohon Cina.

Yang lebih menyedihkan, syarikat milik bangsa Melayu juga 1.6 kali lebih tinggi peluangnya untuk memanggil pemohon Cina berbanding pemohon berbangsa Melayu.

Walaupun begitu, berdasarkan maklumat yang telah mereka perolehi - tidak dapat disimpulkan adakah memang 'bangsa' menjadi penyebab berlakunya diskriminasi, kerana terdapat beberapa faktor lain seperti kebolehan berbahasa, syarat fasih bahasa dan juga profil syarikat itu sendiri yang membezakan keputusan kajian.

Atas faktor-faktor tersebut, hasil dapatan kajian ini perlulah dinilai secara lebih terbuka kerana komplikasi wujud daripada faktor-faktor tersebut, dilihat mampu mempengaruhi peluang pemohon ditemuduga.

Berdasarkan kajian yang telah dijalankan Dr. Lee dan Dr. Muhammed, jelas pemohon berbangsa Melayu mempunyai kebarangkalian lebih tinggi dianggap tidak sesuai dengan sesuatu pekerjaan.

Secara terbuka, hal ini menunjukkan wujudnya beberapa keraguan di kalangan ahli masyarakat sendiri tentang kualiti pendidikan serta lebih malang kualiti graduan berbangsa Melayu. Apakah yang dapat dilakukan bagi meningkatkan kualiti pemohon Melayu supaya mereka menjadi lebih kompetetif dalam sektor pekerjaan swasta?

Itu cabaran yang bakal kita semua, daripada peringkat akar umbi hinggalah ke atas terpaksa hadapi tak kiralah apa bangsa kita - kerana kita semua rakyat Malaysia.


Mid-Atlantic : Loghat Bahasa Inggeris Yang Sudah Hampir Pupus Di Bumi

Bagi peminat filem Hollywood, anda mesti sudah terbiasa dengan loghat dan cara sebutan orang Amerika. Jika seseorang bercakap dalam Bahasa Inggeris yang sedikit lain telornya, anda sudah boleh agak yang dia ini mungkin berasal daripada Britain, Afrika Selatan ataupun Australia.

Tetapi tahukah anda bahawa ada satu lagi loghat Bahasa Inggeris yang telah dilupakan oleh dunia pada hari ini?

Sekiranya anda pernah menonton filem hitam-putih Hollywood pada tahun 1930an atau 1940an, anda akan terperasan yang cara sebutan dan gaya bahasa pelakon-pelakon yang sedikit berbeza daripada filem hari ini. Bunyinya seakan-akan British, tetapi ada juga sebutan Amerika. Loghat apakah itu?

Loghat yang digunakan oleh pelakon di dalam video tersebut dikenali sebagai Mid-Atlantic ataupun Transatlantic dan ia memang tidak digunakan lagi oleh masyarakat moden hari ini.

Yang menariknya mengenai loghat ini ialah ia bukannya seperti loghat utara yang berkembang seiring dengan waktu dan demografik, sebaliknya ia boleh diumpamakan seperti bahasa baku yang kita belajar di sekolah.

Mid-Atlantic bukannya telor orang yang tinggal di New York ( Kawasan Mid-Atlantic dalam peta Amerika Syarikat), sebaliknya ia merupakan loghat yang tidak dikaitkan dengan kawasan.

Loghat ini pada asalnya merupakan standard bahasa yang diajar di sekolah-sekolah di Amerika Syarikat dan juga merupakan standard sebutan bagi perkataan British. Pada ketika itu, loghat ini kebiasaannya diajar di sekolah-sekolah berasrama penuh yang elit di Amerika. Jadi, hanya golongan kelas atasan di Amerika bertutur seperti golongan aristokrat dan Permaisuri England.

Ia ini juga menjadi gaya pertuturan orang yang terlibat dalam sesetengah industri seperti teater dan perfileman.

Disebabkan keunikan loghat ini yang merupakan gabungan Bahasa Inggeris Amerika dan British, ia menjadi pilihan utama syarikat perfileman Hollywood pada era tersebut. Selain itu, sebutannya yang lebih jelas lebih mudah difahami dan menarik perhatian pendengar turut menjadi pilihan syarikat radio. Teknologi pada masa itu juga memerlukan penyampai radio atau sesiapa yang mengguna mikrofon untuk menyebut setiap perkataan dengan terang dan jelas.

Selain golongan bangsawan, orang yang bercakap dengan loghat ini juga terdiri daripada golongan penyampai radio, pelakon filem, dan ahli politik pada zaman itu.

Namun, loghat Mid-Atlantic telah tidak lagi digunakan selepas perang dunia kedua sebab kekurangan guru yang mengajar loghat itu. Hari ini memang boleh dikatakan tiada lagi orang yang boleh benar-benar bertutur dalam loghat Mid-Atlantic.

Pengaruh loghat ini juga sering digunakan di dalam filem dan radio pada filem-filem hitam-putih tempatan. Cuba anda tonton cerita Sarjan Hassan dan dengar cara penyampaian di radio ketika Jepun serang Malaya. Anda akan terperasan yang cara sebutannya dan cara penyampaiannya yang seakan-akan Mid-Atlantik.


Sistem Pendidikan Percuma Di Denmark Bermasalah Kerana Melahirkan Ramai "Evighedsstuderende"

Pendidikan bukanlah satu kehendak tetapi satu keperluan kepada setiap manusia. Walau bagaimanapun, di kebanyakan negara kos pendidikan yang tinggi menjerumus setiap pelajar untuk berhutang bagi membayar yuran pendidikan terutamanya bagi yang melanjutkan pendidikan pengajian di menara gading.

Bagi pelajar di Denmark pula, mereka lebih bernasib baik kerana pendidikan diberikan secara percuma sehinggalah ke peringkat universiti. Dengan sistem pendidikan percuma yang diberikan oleh kerajaan ini, adalah para pelajarnya lebih berjaya dan tidak wujud sebarang masalah lain?

Di Denmark, terdapat satu perkataan - 'evighedsstuderende', yang merujuk kepada golongan pelajar yang sengaja melambat-lambatkan untuk menamatkan pengajian dan sering bertukar-tukar kursus pengajian setiap tahun.

Biasiswa penuh dan elaun yang diberikan oleh kerajaan kepada para pelajar membolehkan para pelajar hidup bebas daripada bebanan hutang. Walau bagaimanapun, biasiswa dan elaun sara diri yang diberi oleh kerajaan ini sebenarnya melahirkan para pelajar yang tidak bersungguh-sungguh untuk segera menamatkan pelajaran.

Sebahagian pelajar atau golongan 'evighedsstuderende' ini merasakan mereka tidak perlu risau untuk menamatkan pelajaran secepat yang mungkin sebaliknya lebih gemar menghabiskan lebih banyak masa di universiti memandangkan kerajaan akan memberikan elaun sara diri kepada mereka. Oleh itu, sudah menjadi kebiasaan bagi sesetengah pelajar untuk menghabiskan pengajian selama 5 hingga 6 tahun bagi program pengajian yang biasanya hanya mengambil masa 4 tahun.

Sejak sekian lamanya, kerajaan Denmark memberikan elaun sara diri sebanyak $1000 kepada setiap pelajar. Elaun ini menyebabkan sebahagian pelajar tidak terdorong dan termotivasi untuk menamatkan pengajian segera dan mula bekerja mencari duit. Tiada tekanan untuk menghabiskan pengajian secepat yang mungkin kerana sepanjang mereka di universiti, kerajaan tetap akan memberikan elaun bulanan kepada mereka.

Pada 2015, kerajaan Denmark telah mencadangkan dan meluluskan pindaan undang-undang dengan memperkenalkan polisi baru yang diberi nama Study Progress Reform yang memberi kuasa kepada pihak universiti untuk memaksa para pelajar menghabiskan pengajian sesegera yang mungkin.

Pindaan undang-undang ini semestinya mendapat tentangan keras dan protes daripada sebahagian besar pelajar. Golongan ini berpendapat pindaan ini akan menarik kebebasan yang dinikmati sebelum ini. Walau bagaimanapun, terdapat ramai juga yang bersetuju dengan alasan pemberian elaun oleh kerajaan ini sebenarnya merugikan duit kutipan cukai daripada rakyat yang sebenarnya boleh digunakan untuk tujuan lain.

Dengan memaksa para pelajar untuk menghabiskan pengajian mereka dalam kadar segera, kerajaan sebenarnya akan mendapat lebih banyak keuntungan memandangkan golongan pelajar ini boleh bekerja dalam tempoh yang lebih lama setelah tamat pengajian, seterusnya menyumbang kepada ekonomi negara.

Pindaan undang-undang tersebut didapati sedikit sebanyak mengurangkan golongan 'evighedsstuderende' ini. Selain itu, pindaan undang-undang ini juga mengurangkan kewujudan golongan 'fjumreår', iaitu golongan pelajar yang hanya mengambil subjek yang sedikit dalam satu-satu semester dan menghabiskan kebanyakan masa melancong ke luar negara.

Setelah membaca artikel ini, besar kemungkinan sesetengah pembaca iluminasi akan berpendapat bahawa pendidikan percuma merupakan satu idea yang tidak bagus. Kami percaya bahawa pendidikan adalah hak setiap rakyat Malaysia. Sistem pendidikan percuma itu sendiri tidak mempunyai masalah sebaliknya cara pelaksanaan yang betul dan peraturan yang ketat perlulah diguna pakai bagi memastikan tiada pihak yang mengambil kesempatan.


Rakyat Negara Mana Paling Banyak Belanja Untuk Videogame?

Peminat permainan video di Malaysia membelanjakan RM2.45 billion dalam industri permainan video, terbanyak di kalangan negara Asia Tenggara.

Badan penyelidik pemasaran permainan video Newzoo, melalui jurucakap mereka Tom Wijman memberitahu The Malaysian Reserve yang peminat di Malaysia adalah pihak yang memberi pengaruh besar dalam industri permainan video - termasuklah golongan pengaturcara dan pembangunan permainan video.

Angka yang dicatat menunjukkan separuh daripada RM2.45 billion itu digunakan dalam permainan video berbentuk mobil sementara 35% lagi dalam bentuk permainan video yang dijual dalam versi kotak atau muat turun bagi komputer.

Jumlah yang dibelanjakan oleh peminat konsol permainan pula adalah sekitar 14% yang menunjukkan kecenderungan rakyat Malaysia tertumpu kepada permainan mobil, permainan untuk komputer dan barulah konsol. Dalam temubual, beberapa orang peminat mengakui mereka membelanjakan anggaran RM500 ke RM1000 setahun untuk membeli permainan video, satu amaun agak tinggi. Bagaimanapun, secara purata per kapita, Malaysia berada di tempat kedua di Asia Tenggara dengan perbelanjaa Rm56.02 untuk permainan video.

Menurut kajian Newzoo, terdapat pertumbuhan jumlah amaun yang dibelanjakan oleh peminat di Asia Tenggara dengan dijangkakan akan kekal 25% sehingga tahun 2020 dengan nilai dagangan di seluruh Asia Tenggara saja mampu mencapau sebanyak RM12.4 billion tahun ini.

Jika tercapai, ini mewakili 47% daripada jumlah keseluruhan perbelanjaan yang dikeluarkan oleh peminat permainan video seluruh dunia.

Industri permainan video merupakan satu industri diramal akan semakin berkembang. Sehingga kini, menurut perangkaan di seluruh dunia, 87% daripada masyarakat dunia memilih permainan video dalam bentuk pembelian digital berbanding cara tradisional, dengan permainan mobil menjadi pilihan nombor satu merangkumi 42% daripada keseluruhan pasaran.

Dengan sokongan daripada pihak kerajaan yang berhasrat menjadikan Malaysia sebagai hab permainan video di Asia Tenggara, tidak hairanlah Malaysia mendahului dalam senarai perbelanjaan terbanyak di rantau ini. Pada tahun ini, Malaysia menjadi negara nombor 1 di dunia yang mencatatkan peningkatan jualan tertinggi sebanyak 28.8%, meninggalkan negara-negara lain.

Di kalangan negara-negara Asia Tenggara, Malaysia juga memegang rekod mendahului dalam senarai penggunaan komputer, konsol, mobil dan internet. Dianggarkan terdapat 20 juta pengguna telefon pintar di Malaysia yang menjana pertumbuhan ini. Selain itu peminat-peminat sukan berbentuk Esports juga semakin ramai di Malaysia dengan anggaran 2.4 juta rakyat Malaysia merupakan peminat tegar Esports.

Riot Games, pembina permainan popular League of Legends daripada Amerika Syarikat telah pun melancarkan inisiatif Program Duta Pelajar Riot Games di Malaysia, yang pertama seumpamanya di dunia - bagi membantu peserta mempunyai pendedahan awal dalam industri permainan video.

Program yang akan berakhir pada Mac 2018 ini telahpun melantik 28 orang pelajar daripada 28 buah IPT di seluruh Malaysia sebagai duta, bagi membantu membangunkan program-program berkaitan permainan video di institusi mereka. Kesemua pelajar yang dipilih pula, mestilah mempunyai rekod akademik yang baik dan mampu menjalankan tanggungjawab yang besar. Antara IPT yang terlibat dalam program ini adalah MMU, UNITAR, Taylors University, UM, UPM, USM, UiTM serta beberapa universiti lain.

Dengan sokongan dan pendedahan yang diberikan bukan saja daripada pihak kerajaan, pihak akademik, studio bertaraf antarabangsa dan juga masyarakat secara amnya, bermain permainan video di Malaysia kini bukan lagi hanya sekadar satu bentuk hiburan, malahan boleh juga dijadikan kerjaya sepenuh masa.


Filipina Haramkan Kasut Tumit Tinggi Kerana Boleh Menyebabkan Kecacatan Kekal

Ramai wanita suka memakai kasut tumit tinggi tetapi tidak ramai yang mengetahui tentang bahayanya kasut ini. Ada juga yang memakai kerana kasut tumit tinggi merupakan kod pakaian di tempat kerja seperti mereka yang bekerja sebagai pramugari dan peguam. Tetapi sebenarnya kasut tumit tinggi mempunyai keburukkannya tersendiri.

Menurut kajian dan teruramah yang dilakukan oleh The List, ada beberapa sebab mengapa golongan wanita memilih untuk memakai kasut tumit tinggi. Pemakaian kasut jenis ini membuatkan cara mereka berjalanan lebih menarik. Ini telah dibuktikan berdasarkan eksperimen yang dilakukan oleh Dr Morris dan rakan-rakannya

Ternyata pergerakan wanita nampak lebih lembut dan menarik apabila mereka memakai kasut tumit tinggi. Selain itu, mereka juga kelihatan lebih feminin dengan memakai kasut ini. Kajian juga telah dilakukan oleh kumpulan yang sama apabila mereka menyuruh sebilangan wanita untuk memakai kasut tumit rata dan sebilangan lagi memakai kasut tumit tinggi.

Ujian ini dilakukan di bilik gelap di mana pemerhati tidak boleh melihat rupa mereka yang memakai kasut itu cuma dapat melihat pergerakan. Dr Morris menyuruh pemerhati meneka yang mana satu lelaki dan yang mana perempuan kerana pemerhati tidak tahu bahawa kesemua yang memakai kasut berjantina perempuan.

Keputusan menunjukkan bahawa mereka yang memakai kasut rata banyak diteka sebagai lelaki dan mereka yang memakai kasut tumit tinggi banyak diteka sebagai perempuan. Ini bukanlah satu perkara yang mengejutkan kerana kasut tumit tinggi sudah lama dikaitkan dengan sifat keperempuanan

Menurut kajian, hanya 28% wanita yang tidak memakai kasut tumit tinggi dan 72% memakai pada waktu-waktu tertentu. Peratusan mereka yang memakai kasut tinggi setiap hari juga berkurangan daripada 60% (1986) kepada 39% (2003). Ramai yang semakin tentang faktor kesihatan mereka setelah mengetahui bahayanya memakai kasut tumit tinggi.

Kasut tumit tinggi akan meningkatkan tekanan ke atas tumit anda dan memakai kasut ini setiap hari akan merosakkan bahagian tapak kaki anda. Tapak kaki anda tidak berada dalam keadaan yang rata menyebabkan otot dan tulang di bahagian kaki akan terjejas kerana terlalu lama ia terbengkok.

Tulang belakang anda juga akan terjejas kerana kasut tumit tinggi menyebabkan postur badan berubah menjadi sedikit bengkok ke hadapan. Apabila badan anda terlalu lama berada dalam keadaan bengkok, ini menyebabkan tulang belakang turut sama membengkok. Tulang belakang merupakan tulang utama dalam badan dan jika anda tidak menjaganya, anda berkemungkinan akan lumpuh.

Terdapat satu kisah berkait dengan masalah ini yang berlaku kepada seorang pramugari bernama Gemma Flanagan. Dia selalu berasa sakit di kakinya kerana gemar memakai kasut tumit tinggi berketinggian 6 inci namun dia tidak mengendahkannya. Beberapa hari kemudian, dia terjatuh semasa dalam perjalanan ke tempat kerja dan dimasukkan ke tempat hospital.

3 hari kemudian dia disahkan menghidap penyakit Guillain-Barre, iaitu satu penyakit di mana sistem saraf diserang oleh sel badan. Jika berterusan, ia akan menyebabkan lumpuh dan jika lebih teruk boleh menyebabkan kematian. Keadaan menjadi lebih buruk buat Gemma apabila dia tidak lagi boleh bercakap atau makan seperti biasa.

Terdapat banyak syarikat di luar negara yang mewajibkan pekerja wanita untuk memakai kasut tumit tinggi semasa bekerja. Antara negara tersebut seperti UK, Amerika Syarikat dan sebagainya. Ramai pekerja mengadu tentang kod etika pemakaian ini kerana otot kaki mereka berasa sakit semasa bekerja namun banyak syarikat yang tidak mengendahkan tentang isu ini.

Di United Kingdom, seorang wanita tidak dibayar gajinya kerana dia tidak mengikut etika pemakaian yang telah ditetapkan oleh firma tempat dia bekerja. Dia telah mengadakan petisyen atas talian untuk "melarang syarikat daripada mewajibkan pekerja memakai kasut tumit tinggi di tempat kerja". Syarikatnya terus menukar polisi mereka setelah petisyen mendapat 130,000 tandatangan.

Perkara ini telah dibawa ke Parlimen UK dan isu ini diperdebatkan namun kerajaan UK telah menolak idea ini dan undang-undang lama masih digunakan. Berbeza pula dengan Filipina, kerajaan mereka telah melarang syarikat untuk memaksa wanita memakai kasut tumit tinggi lebih daripada 2.54 senti meter.

Kerajaan Filipina berpendapat ia merupakan satu penindasan jika syarikat terus memaksa wanita untuk memakai kasut tumit tinggi kecuali jika memakai kasut tumit tinggi itu merupakan pilihan pekerja wanita sendiri. Perkembangan dari semasa ke semasa menunjukkan golongan wanita yang memakai kasut tumit tinggi semakin berkurang.


6 Negara Pengeluar Minyak Terbesar di Asia Pasifik

Mempunyai sumber minyak dan gas merupakan satu kelebihan besar pada sesebuah negara, dengan banyak negara menjadi eksport minyak sebagai salah satu punca pendapatan negara terbesar.

Negara-negara seperti Kuwait, Arab Saudi, Oman, Venezuela dan Azerbaijan mempunyai sistem ekonomi yang sangat bergantung dengan harga minyak, secara purata 30% pendapatan negara-negara yang disebutkan datang daripada hasil eksport minyak sahaja. Ini menyebabkan negara-negara tersebut akan mengalami risiko besar setiap kali berlakunya kejatuhan harga minyak kerana apabila harga minyak turun mendadak, 10-15% belanjawan negara mereka hangus.

Negara kita juga sebelum ini bergantung kepada eksport minyak tetapi sedikit sebanyak telah berjaya keluar daripada kebergantungan itu, namun belanjawan negara kita masih lagi 20-22% datangnya daripada eksport minyak.

Di kalangan negara Asia, China mendahului kesemua negara, jauh meninggalkan negara lain dengan pengeluaran 4 juta tong sehari, yang pernah mencapai 4.6 juta pada tahun 2014.

Bertanggungjawab mengeluarkan lebih 53% jumlah pengeluaran di Asia, pengeluaran China sebanyak 4 juta tong sehari bagaimanapun kerdil berbanding penggunaan domestik mereka sehari yang mencecah 12 juta tong. (rujukan)

Pernah bergelar gergasi minyak suatu masa dulu, industri minyak dan gas Indonesia mengalami kejatuhan mendadak ekoran kejatuhan harga minyak. Pada waktu kemuncaknya, Indonesia pernah mengeluarkan hampir 1.5 juta tong sehari serta menjadi tuan rumah persidangan OPEC.

Kebanyakan proses mencari sumber minyak Indonesia dikatakan kurang berhasil serta sulit ekoran masalah birokrasi. Walaupun begitu, di kalangan negara Asia, Indonesia menduduki tempat kedua dengan pengeluaran 830 ribu tong sehari. Bagaimanapun, jumlah kegunaan domestik mereka juga tinggi pada tahap 1.6 juta tong sehari.

India menduduki tempat kedua (atau ketiga) dalam jumlah pengeluaran minyak dengan mengeluarkan hampir 735 ribu ke 980 ribu tong sehari untuk pasaran eksport.

Kerajaan India mengalami masalah dalam meningkatkan pengeluaran dan mengumumkan pada Oktober 2017 rancangan mereka bagi membuka peluang kepada syarikat-syarikat luar membuka telaga minyak baru, bagi menampung jumlah kegunaan mereka sehari yang ke empat tertinggi di dunia, iaitu sekitar 4.2 juta tong sehari.

Menurut ramalan, penggunaan minyak di India jika kekal dengan skala sekarang, akan menjadikan India negara pengguna minyak terbesar dunia pada tahun 2035. (rujukan)

Negara kita menduduki tempat ke empat di kalangan negara Asia, dengan pengeluaran sehari berjumlah 670 ribu tong. Bagaimanapun ramalan menjangkakan jumlah pengeluaran di negara kita akan menurun kepada 635 ribu satu tong sehari pada tahun 2024.

Jumlah kegunaan minyak di negara kita pula berada pada paras 830 ribu tong sehari. Berdasarkan pengumuman kerajaan Malaysia pada tahun 2014, Malaysia telah bertukar status menjadi negara pengimport minyak ketika berlakunya krisis harga minyak dunia. (rujukan)

Thailand adalah negara yang berada di tempat kelima senarai pengeluar minyak terbesar di Asia, dengan purata pengeluaran 250 ke 400 ribu tong sehari, berdasarkan beberapa sumber.

Pengeluaran minyak di Thailand meningkat dari tahun ke tahun tetapi masih tidak sejajar dengan jumlah keperluan domestik mereka di mana Thailand memerlukan 1.3 juta tong sehari. Atas penurunan pengeluaran di Thailand yang merencatkan ekonomi, beberapa siri eksplorasi mencari sumber baru minyak telah dimulakan pada tahun 2009, di beberapa lokasi Bualuang, Songkhla dan Bua Han. (rujukan)

Negara terakhir yang berada dalam senarai adalah Brunei dengan jumlah pengeluaran sekitar 219-220 ribu tong sehari.

Jika anda bertanya bagaimana kerajaan Brunei mampu meletakkan harga minyak yang sangat rendah untuk dijual dalam pasaran mereka , ini kerana jumlah keperluan domestik mereka sehari hanya sekitar 18 ribu tong sehari dengan jumlah populasi 440 ribu orang penduduk.

Bandingkan kuasa ekonomi Brunei yang mempunyai pengeluaran minyak hampir 1/3 negara kita tetapi hanya menggunakan 18 ribu tong sehari dalam populasi 440 ribu orang, dengan mana-mana negara lain dalam Asia. Tidak menghairankan andai harga minyak petrol dan diesel Brunei jauh bezanya dengan negara-negara di Asia Tenggara.

Bagaimanapun, dengan 60% pendapatan negara di sumbang hasil minyak, 24 ribu rakyat mereka bergantung dengan industri minyak dan gas serta kekurangan pembukaan industri lain yang mampu menyumbang kepada ekonomi Brunei, situasi itu jika kekal, mampu membuatkan negara tersebut mengalami kemerosotan teruk jika dunia mula beralih kepada sumber tenaga lain pada masa hadapan. (rujukan)


Ini Statistik 5 Negara Yang Rakyatnya Paling Gembira di Asia

World Happiness Report merupakan satu kaji selidik yang dilakukan oleh Pertubuhan Bangsa-Bangsa Bersatu selang beberapa tahun sekali, bagi mengkaji tahap kegembiraan rakyat di 155 buah negara. Bagi laporan tahun 2017, PBB melakukan penyelidikan selama 2 tahun daripada 2014 hingga 2016 dengan pembentangan dilakukan pada tahun 2017.

Berdasarkan kaji selidik tersebut, dapatlah orang ramai mengenal pasti negara mana yang mempunyai rakyat paling gembira di Asia Tenggara. Apakah negara itu?

Sebagai sebuah kuasa ekonomi dunia, agak mengejutkan Jepun berada di bawah Malaysia pada indeks kebahagiaan penduduknya. Apatah lagi dengan pendapatan tinggi, budaya unik Jepun dan bermacam lagi perkara yang digemari orang Malaysia sendiri, Jepun tewas dengan Malaysia. Entah di mana silapnya.

Salah satu sebabnya dikatakan masyarakat Jepun gagal membentuk keseimbangan waktu kerja dan waktu berehat yang baik. Masyarakat Jepun juga dikategorikan sebagai masyarakat tua. Masalah paling ketara adalah persepsi masyarakat Jepun yang negatif dengan sebarang langkah yang diperkenalkan oleh Perdana Menteri Jepun, Shinzo Abe.

Kita sudah tahu apa yang dilakukan oleh kerajaan Malaysia bagi mempertingkat kualiti hidup orang ramai. Banyak pihak gembira dengan inisiatif kerajaan memperkenalkan skim BR1M serta penambah baikan kepada fasiliti dan kebebasan bersuara, menjadikan Malaysia negara ke empat paling gembira di Asia. Walaupun begitu, tak dapat dinafikan masih banyak perkara yang perlu ditambah baik. Apa pun, Malaysia sedang berada di landasan yang tepat.

Taiwan menjadi negara nombor 1 paling gembira di Asia Timur berbanding jirannya. Mempunyai purata pendapatan antara yang tertinggi di Asia, kerajaan Taiwan memperkenalkan beberapa langkah yang dianggap positif bagi mempertingkatkan kadar ekonomi mereka sebagai negara pengeksport yang banyak bergantung dengan rakan dagangan luar. Pelan 8 tahun mereka bagi merangsang ekonomi dikatakan mampu mengekalkan Taiwan sebagai rakan dagang penting Amerika Syarikat.

Negara jiran kita ini menduduki tangga kedua di Asia walaupun mempunyai kadar purata pendapatan yang agak rendah berbanding negara-negara lain, termasuklah Malaysia. Dengan usaha kerajaan Thailand untuk memperbaiki taraf ekonomi golongan bawahan serta visi 20 tahun mereka bagi memacu Thailand ke arah yang lebih baik, rakyat Thailand memberikan maklum balas yang baik terhadap usaha-usaha ini.

Singapura menjadi antara negara yang mencapai keseimbangan dalam sumber pendapatan purata per kapita dengan tahap kegembiraan rakyat mereka. Mendapat tempat ke 26 dalam senarai semua negara, rakyat Singapura juga dilaporkan mempunyai rakyat paling sihat di kalangan semua negara Asia.

4 negara Asia lain yang turut sama tersenarai adalah Hong Kong, yang mempunyai purata pendapatan kedua tertinggi di antara semua negara yang disenaraikan ini pada kedudukan ke 71, Filipina pada kedudukan ke 72, China pada tempat 79 dan Indonesia yang menduduki tempat ke 81 daripada 155 negara.

Hasil dapatan membuktikan tidak banyak negara yang dapat menyeimbangkan keperluan kewangan dan kegembiraan rakyat, dengan banyak negara kaya seperti Qatar (35). Bahrain (41), Turki (57) serta Korea Selatan (56) mempunyai kadar purata pendapatan tinggi tetapi mempunyai penduduk yang tidak gembira.


10 Pulau Tercantik Wajib Dijelajah Bagi Anda Yang Suka Melancong

Ramai yang suka melancong ke pulau kerana bentuk geografinya yang indah dan cantik. Pengunjung yang datang ke pulau-pulau selalunya suka akan pasir dan air lautnya kerana banyak aktiviti yang boleh dilakukan di pulau-pulau ini. Pemandangan di pulau-pulau sangat cantik sehingga anda boleh melupakan semua masalah yang ada.

Hawaii sangat terkenal dengan pulaunya dan Kauai merupakan sebahagian daripada pulau Hawaii. Di Kauia, anda boleh ke Taman Pantai Na Pali untuk mendaki bukit dan berkhemah sambil menikmati permandangan tropika yang cantik. Selain itu, Na Pali juga mempunyai air terjun bagi mereka yang mahu bermandi-manda.

Pulau Dalmatia merupakan sebuah pulau yang terletak di Laut Adriatic di Eropah. Tarikan menarik di pulau ini termasuk Punta Rata iaitu pantai yang indah dengan air laut biru kristal. Tidak lengkap pantai jika anda tidak boleh bermandi-manda tapi bukan itu sahaja yang ada kerana di Punta Rata anda boleh bersiar-siar menaiki bot. Dalmatia terkenal dengan sejarahnya jadi anda boleh menyaksikan budayanya yang unik di pulau ini.

Bali sangat terkenal buat negara-negara Asia kerana ini merupakan tempat utama percutian bagi pelancong di benua Asia. Antara tarikan utama di Bali ialah Tanah Lot iaitu sebuah pulau yang mempunyai permandangan laut indah ditambah lagi dengan kuil. Selain itu, pelancong juga gemar ke Gunung Batur kerana ia siap dengan pakej gunung berapi, tasik dan tapak pendakian dan perkhemahan yang menarik.

Cook Islands merupakan sebuah pulau persendirian tetapi banyak berkait dengan negara New Zealand. Tarikan utama di pulau ini akan berlainan dengan pulau lain kerana di Pulau Palmerston dalam Cook Islands, anda boleh cuba untuk belayar di laut. Buat mereka yang bercadang untuk berbulan madu, boleh datang ke Pantai Aroa untuk menikmati layanan istimewa resort di pantai ini.

Pulau Santorini mempunyai kelainan berbanding pantai-pantai lain kerana ia mempunyai kampung bersejarah Akrotiri yang boleh dilawati oleh mereka yang meminati sejarah. Resort dan hotel menarik yang terletak di Imerovigli patut menjadi satu kemestian buat mereka yang gemar untuk mendaki. Jika anda berkesempatan untuk melawat pulai ini, jangan lepaskan peluang untuk ke menikmati permandangan daripada atas bukit di Santorini Caldera.

Jika anda sukakan penyu dan terumbu karang, pulau ini sesuai untuk anda. Taman Negara Marin Sainte Anne dipenuhi dengan penyu-penyu dan terumbu karang yang cantik. Buat mereka yang sukakan keindahan alam, Pulau Moyenne di Seychelles mempunyai kepelbagaian biodiversiti flora dan fauna untuk anda lawati. Tidak lengkap pulau jika anda tidak boleh bermandi manda dan Pulau Curieuse di Seychelles menawarkan peluang untuk anda melakukan aktiviti ini.

Palawan mempunyai pelbagai tarikan termasuk sungai bawah tanah Puerto Princesa dipenuhi dengan pelancong-pelancong yang suka bermandi-manda, kayak dan macam-macam lagi. Selain itu, di Puerto Princesa, anda boleh melawati gua gelap dan Taman Negara Filipina. Percutian anda tidak akan lengkap tanpa melawati Taman Safari Calauit kerana anda boleh melihat dan bermain bersama haiwan-haiwan liar seperti zirafah dan zebra.

Mereka yang meminati scuba diving patut datang ke pulau gunung berapi ini untuk mencuba menyelam ke dalam laut sambil menikmati keindahan hidupan akuatik. Selain itu, Bora-Bora juga terkenal dengan lagunnya kerana lagun di pulau ini mempunyai spesis kura-kura yang dilindungi oleh terumbu karang. Pantainya juga tidak kurang hebat juga dengan air laut biru kristal jika anda ingin bermandi-manda.

Maldives terkenal dengan pantai pasir putihnya dan laut air biru kristal oleh pelancong-pelancong di seluruh dunia. Terumbu karang di Maldives mendapat perhatian ramai pelancong ditambah lagi dengan aktiviti-aktiviti seperti menyelam dan snorkeling. Resort mewah di Maldives menambahkan lagi keindahan pengalaman percutian anda.

Mungkin ramai yang mahu ke luar negara untuk menjelajah pantai dan pulau yang menarik tapi tak ramai yang tahu negara kita juga mempunyai pantai yang cantik. Pulau Mabul yang terletak hanya 15 km dari Sipadan kaya dengan pemandangan indah dan air laut biru kristal yang cantik.

Ia juda berdekatan dengan Sipadan di mana anda boleh menikmati keindahan haiwan akuatik seperti baracuda selain dapat melihat penyu. Tidak lupa juga buat mereka yang meminati aktiviti snorkeling dan scuba diving kerana anda juga boleh mencuba aktiviti-aktiviti air di pulau ini.


5 Teknologi Moden Yang Digunakan Pemain dan Kelab-Kelab Bolasepak Luar Negara

Bola sepak adalah satu sukan yang melibatkan amaun berbilion ringgit setahun. Jadi banyak pihak sanggup melabur jutaan ringgit semata-mata untuk memastikan tahap keadaan pemain serta pengurusan meningkat dengan banyak.

Apakah contoh-contoh teknologi yang digunapakai di luar negara? Ada bermacam jenis sebenarnya tetapi kami kongsikan kepada anda, 5 contoh teknologi yang berbeza menjadi amalan kelab luar, daripada elemen sekecil stoking sehinggalah kepada fasiliti besar yang mampu melatih ketepatan hantaran pemain.

Viper POD dan STATSports merupakan sistem pengesan pergerakan pemain ciptaan syarikat STATSports Technologies. Ia memerlukan dua peranti, satu alat pengesan bernama Viper POD GPS yang akan merekodkan pergerakan pemain sepanjang latihan dan perlawanan, serta aplikasi pemproses data menggunakan komputer. Data yang akan direkodkan pula pelbagai jenis, daripada aspek larian, kecepatan larian, jarak larian, pecutan, nyahpecutan dan daya beban yang ditanggung.

Dengan data-data ini, lebih mudah bagi pasukan mengenalpasti pemain manakah yang letih, berisiko menghadapi kecederaan, memerlukan latihan tambahan ataupun malas bermain, hanya nak makan gaji buta-buta.

Mendapat anugerah peranti pakaian terbaik dalam anugerah berprestij Sports Technology Awards, sistem ini digunapakai oleh banyak pasukan besar seperti Arsenal, Barcelona, Manchester United dan banyak pasukan-pasukan lain Hendak tahu bila peranti ini digunakan, lihat bahagian belakang pemain sama ada wujud lekuk pada bawah leher mereka.

Diasaskan oleh pengurus legenda pasukan Liverpool, Rafael Benitez bagi memudahkan beliau menunjukkan taktik secara visual kepada pemain, Globall Coach kini digunakan oleh ramai pengurus lain dalam membantu menerangkan apa yang terkandung dalam minda seorang jurulatih. Benitez membentangkan ideanya dan menjadi penyumbang dana kepada aplikasi tersebut dan Elite Sports Technology terpilih untuk membangunkan perisiannya.

Globall Coach dilancarkan pada tahun 2012 dan kini sudah pun memasuki versi 2.0. Bagaimana Globall Coach berfungsi? Andaikan satu papan taktikal berbentuk visual yang mampu dikawal oleh pengurus, sama ada melalui iPad ataupun disambung ke skrin TV. Dalam aplikasi tersebut, pengurus boleh menganimasikan sendiri bagaimana pergerakan taktikal yang kerap digunakan oleh pihak lawan dan pemain dapat melihat bagaimana pergerakan mereka dalam padang, patut dibuat berdasarkan kepada apa yang ditayangkan.

Jika ada taktik baru mengambil sepakan sudut yang direka, pengurus boleh menghantar animasi tersebut kepada pemain-pemain tak kira di mana saja mereka berada, sebagai indikator sebelum mereka menjalankan latihan sebenar di atas padang.

Teknologi maya dijadikan asas dalam pembangunan perisian di Beyond Sports. Apa yang akan dilakukan hanya merangkumi sesi latihan dengan pemain terpilih akan dipakaikan set realiti maya bagi mereka menjalani simulasi permainan sebenar.

Dengan menggunakan teknologi pengesan dan animasi, Beyond Sports akan menukarkan pergerakan yang berlaku dalam permainan sebenar, yang akan diterjemahkan sepenuhnya ke dalam bentuk realiti maya dengan pergerakan setiap pemain dapat diasingkan.

Jurulatih juga dapat melihat dari perspektif pemain itu sendiri, apa yang dilihat oleh pemain semasa di dalam padang dan ini dapat memberikan maklumat tentang apa kelemahan yang pemain perlu perbaiki. Sukar kami nak terangkan dalam bentuk tulisan, jadi anda boleh tonton demonya di atas.

Dibangunkan oleh sebuah syarikat Belanda, teknologi Beyong Sports kini sudah diguna pakai oleh kelab AZ Alkmaar, PSV Eindhoven, Ajax Amsterdam dan juga pasukan kebangsaan Belanda.

Footbonaut dikatakan adalah rahsia kejayaan pasukan Borussia Dortmund selama ini. Sebuah mesin berskala besar yang memerlukan ruang yang agak besar dengan dinding setinggi 14 meter.

Bola akan ditembak keluar dari dinding secara rawak dan pemain dikehendaki mengawal serta menyepak semula bola kepada salah satu daripada 64 kotak sasaran yang menyala, sebagai petunjuk pada pemain.

Dicipta oleh seorang pencipta dari Berlin, Jerman bernama Christian Guttler, Borussia Dortmund menjadi kelab pertama di dunia mempunyai fasiliti Footbonaut sebagai alat latihan mereka, sebelum kelab Hoffenheim membeli fasiliti sama.

Kebanyakan pemain yang sudah menggunakannya, seperti Shinji Kagawa, Robert Lewandowski dan Mario Gotze meyamakan satu sesi latihan dengan footbonauts menyamai satu minggu latihan hantaran bola di atas padang kerana ketepatannya.

TruSox mencetuskan kontroversi selepas banyak pemain memilih untuk mengenakannya berbanding dengan stoking rasmi yang diberikan oleh penaja pasukan. Dicipta oleh Jim Cherneski, seorang pemilik syarikat start-up di England, TruSox sebenarnya dipakai oleh 30% pemain dalam liga perdana Inggeris namun tidak kelihatan. Ini kerana pemain terpaksa memakai stoking rasmi mereka di atas padang, dengan TruSox disorokkan dalam kaki.

Kebanyakan pemain yang didapati bersalah memakai TruSox berdepan dengan amaran daripada penaja. Hanya seorang saja pemain di dunia yang memakai TruSox secara rasmi iaitu Luis Suarez, penyerang hebat Barcelona. Pemain-pemain lain seperti Arjen Robben dan Gareth Bale juga adalah pemakai tegar TruSox namun terpaksa melindungi kepentingan penaja. Apa kelebihan TruSox sehinggakan atlit sanggup berdepan dengan amaran dan pemutusan kontrak dengan penaja?

Apabila pemain berlari, permukaan di antara tumit dengan kasut kerap tergelincir sehingga mampu menyebabkan kecederaan pada kaki pemain. TruSox mengelakkan perkara itu dengan memperkemaskan genggaman kaki pada bahagian dalam kasut ketika pemain menukar arah larian, dengan menambah beberapa lapisan di atas bahagian achilles. Jika anda nak tahu pemain mana yang memakai TruSox, cari bintik-bintik yang jelas kelihatan pada bahagian belakang kaki pemain.


Bolehkah Seorang Peguam Membela Seorang 'Pesalah' di Mahkamah?

Apabila terjadi sesuatu kes atau jenayah, kes tersebut biasanya akan dihadapkan ke mahkamah untuk perbicaraan. Biasanya kedua-kedua plaintif iaitu pihak yang menuntut dan defendan atau tertuduh, iaitu pihak yang bertanggungjawab terhadap tuntutan plaintif perlu hadir untuk mengemukakan hujah mereka di hadapan hakim.

Bagi tujuan ini, pihak mahkamah akan membenarkan kedua-dua plaintif atau defendan untuk melantik seorang peguam untuk berhujah bagi pihak mereka. Seorang plaintif atau defendan juga boleh memilih untuk tidak menggunakan khidmat peguam dan berhujah bagi pihak mereka sendiri.

Mungkin sesetengah masyarakat akan mempertikaikan peguam yang mengambil keputusan untuk berada di pihak defendan bagi mempertahankan mereka. Ada juga pihak yang mendakwa peguam sebegini hanya mahukan duit semata-mata sehingga sanggup mempertahankan si tertuduh. Adakah tuduhan ini berasas? Pihak iluminasi telah mendapat kebenaran En. Hijaupadi untuk mengulangsiar penjelasan beliau di akaun Facebooknya agar kita lebih faham akan tuduhan dan persoalan ini.

1) Suka atau tidak, kawan-kawan peguam sekalian pasti pernah alami situasi dimana masyarakat mahupun mak ayah kita sendiri bertanyakan satu persoalan yang sangat rumit dan mengundang resah untuk di jawab; iaitu

2) Persoalan begini harus dijawab dengan bijak dan tenang, bukan beremosi. Apa yang penting, fahami betul-betul keseluruhan konsep keadilan khususnya dari kaca mata Islam. Masyarakat pastinya akan berfikiran lebih terbuka sekiranya kita dapat memahamkan mereka pula konsep keadilan dan hak undang-undang seorang manusia yang merdeka.

3) Menjadi fitrah kita sebagai manusia bilamana terjadinya sesuatu kes jenayah, kita akan membentuk satu pendapat (opinion) berkaitan perilaku dan pelaku jenayah tersebut. “Dia bersalah!”. “Ishh kecik-kecik lagi dah bakaq orang!!”. Pendapat kita itu hanyalah bersandarkan kepada sumber Harian Metro, Kosmo, Utusan, Malaysiakini, Siakapkeli etc. Jauh sekali kita sebenarnya dari kebenaran. Pendapat (opinion) kita mungkin salah dan tidak relevan disebabkan kita hanya mendengar sebelah pihak sahaja.

4) Harus diingat bahawa wujud perbezaan yang sangat ketara diantara “opinion” dan juga “knowledge”. Situasi akan berbeza sekiranya kita memang mempunyai “knowledge” kerana kita berada di lokasi kejadian melihat, mendengar dan mengingati setiap inci dan saat berlakunya jenayah tersebut.

5) Sekiranya kita tiada di tempat kejadian dan tidak menyaksikan jenayah berlaku, maka tidak selamat untuk kita simpulkan bahawa seseorang itu bersalah walaupun dia telah mengaku dihadapan kita bahawa dia telah melakukan jenayah tersebut.

6) Ini kerana pengakuan seseorang itu hanya boleh disabitkan kesalahannya jika pengakuan tersebut dibuat didalam Mahkamah. Ini kerana hanya Mahkamah sahajalah tempat yang diiktiraf baik dari segi perundangan Sivil ataupun Islam untuk menerima dan mensabitkan pengakuan bersalah seseorang itu. Pengakuan jenayah kalau dibuat di hadapan Kaabah, atau bersumpah junjung AlQuran dalam masjid pun tiada efek dan sabitan. Apatah lagi kalau pengakuan itu dibuat didalam pejabat Peguam atau dikedai Mamak.

7) Bukan tugas peguam untuk menentukan salah benar seseorang. Tugas peguam adalah untuk memberikan nasihat perundangan, bukan memberikan hukuman. Sebab itulah Hakim diperlukan untuk menilai keterangan dan bebanan bukti serta pengakuan dari kedua-dua belah pihak didalam perbicaraan yang adil.

8) Undang-undang Jenayah Sivil ataupun Jenayah Shariah, beban pembuktian memang terletak diatas bahu orang yang menuduh. Orang yang menuduh/mendakwa mestilah membawa bukti dan keterangan untuk mensabitkan seseorang yang dituduh. Ini selaras dengan Hadith Nabi SAW :

Orang yang mendakwa perlu kemukakan bukti, keterangan dan sokongan untuk menyokong tuduhannya. Dan bagi tertuduh pula untuk menafikan tuduhan tersebut.

9) Beban pembuktian ini kini telah diabadikan secara statutory di dalam tatacara perundangan jenayah di Malaysia sekarang ini. Menjadi tugas Pendakwaraya untuk membuktikan tuduhan ke atas Tertuduh. Dan bebanan pembuktian tersebut mestilah melebihi keraguan yang munasabah.

10) KERAGUAN!! Inilah tugas Peguam! Tugas peguam bukan untuk memutar belit didalam Mahkamah, tetapi hanyalah untuk menimbulkan keraguan kepada kes pendakwaan. Dan keraguan yang ditimbulkan itu mestilah keraguan yang munasabah! Keraguan dari segi elemen pertuduhan jenayah ataupun kepada prosedur pengendalian kes jenayah tersebut!

11) Menjadi tanggungjawab dan persoalan akhirat buat semua kita yang terlibat didalam perbicaraan jenayah untuk sentiasa yakin dan faham bahawa “Seseorang itu tidak bersalah sehinggalah dibuktikan bersalah!”.

12) Iktibar dari kisah Nabi Yusuf AS harus kita teladani. Bagaimana Zulaikha menuduh Yusuf, namun Yusuf menimbulkan keraguan terhadap tuduhan Zulaikha. Baju koyak dibahagian belakang, bukannya di depan. Ini semua adalah cara Islam mendidik kita memperhalusi kaedah pembuktian dan keraguan di dalam sesuatu jenayah, Dan bukannya Allah tak tahu Nabi Yusuf tidak bersalah, namun perjalanan hidup Baginda sampai ke penjara juga. Allah lebih tahu apa yang terbaik buat hambanya.

13) Kesimpulannya, jangan gundah gulana untuk membela hak perundangan seseorang yang belum dibuktikan bersalah di Mahkamah. Yakinlah, Allah lebih tahu akan segalanya. Kita membela bukan kerana kita memihak kepada penjenayah, namun kite membela untuk memberikan perbicaraan yang adil untuk semua. Kalau hak pembelaan tertuduh dinafikan, maka Ilmu dan tanggungjawab kita pula akan dipersoalkan di Akhirat nanti.


Kisah Menarik Bagaimana Bakat Penyanyi Terkenal Rihanna Ditemui

Robyn Rihanna Fentry, lebih dikenali dengan nama Rihanna, adalah seorang artis terkenal dunia ketika ini.

Lahir dalam keluarga yang dilanda kemiskinan, Rihanna menjual pakaian bersama ayahnya, yang mengalami masalah ketagihan dadah dan arak di gerai-gerai tepi jalan. Semenjak kecil, Rihanna disyaki menghadapi masalah tumor dalam kepalanya akibat kesakitan kepala yang kerap berlaku. Waktu kecilnya banyak dihabiskan di hospital, dengan menjalani operasi CT Scan untuk mengenalpasti masalah sakit dalam kepalanya.

Pada tahun 2002, Rihanna yang pada ketika itu baru 14 tahun usianya, berdepan dengan perpisahan ibu bapanya. Hubungan mereka berdua penuh pertengkaran, sehingga berlaku kekasaran berlaku terhadap ibunya. Rihanna memilih untuk tinggal dengan ibunya dengan ayahnya berpindah keluar.

Bagaimanapun, tahap kesihatannya yang semakin bertambah baik, membolehkan Rihanna mula meluangkan masa dengan mengasah bakat dan menubuhkan satu kumpulan trio dengan dua orang rakan karibnya.

Setahun kemudian, produser muzik berpengaruh bernama Evan Rogers ketika sedang bercuti di negara Barbados, membenarkan Rihanna serta dua rakannya menguji bakat mereka bersamanya. Ketiga-tiga mereka diberikan peluang untuk menguji bakat sebagai satu kumpulan, namun menurut Evan, sejenak saja dia melihat ketiga-tiga mereka masuk, dia hanya terpukau dengan karisma Rihanna.

Walaupun terpesona, Evan masih skeptikal. Pengalamannya kerap menunjukkan yang cantik itulah selalunya yang paling kurang menyerlah dalam nyanyian. Ternyata dia silap besar pada hari itu.

Menyanyikan lagu kumpulan Destiny's Child "Emotion" dan Mariah Carey "Hero", Evan terpukau dengan bakat Rihanna. Evan menawarkan tawaran menjemput keluarga Rihanna ke Amerika Syarikat bagi merakamkan demo lagu, agar dapat dijadikan promosi mendapatkan kontrak dengan studio rakaman.

Proses itu memakan masa yang agak panjang kerana Rihanna hanya boleh menyertai sesi rakaman studio ketika cuti sekolah. Semuanya berakhir dengan baik dan Rihanna berjaya merakamkan 2 buah lagu untuk dijadikan demo pertama beliau. Hasil rakaman tersebut diedarkan oleh Evan kepada kebanyakan syarikat rakaman yang dia kenali. Salah satunya sampai kepada tangan seorang eksekutif Def Jam Recordings, Jay Brown, penerbit kepada artis-artis besar seperti Kanye West, Ludacris dan Leona Lewis.

Menyedari apa yang sedang dia dengari itu mempunyai potensi yang besar, Jay tidak menunggu lama untuk menyampaikan berita tentang permata yang baru ditemui Evan Rogers di Barbados.

Jay Brown memainkan demo dua lagu Rihanna itu kepada CEO Def Jam yang baru saja dilantik ketika itu, penyanyi rap terkenal Jay Z.

Kagum dengan apa dia gemar, Jay Z masih menyimpan rasa kurang percaya dengan kebolehan Rihanna dan meminta Rihanna datang ke New York, untuk menjalani uji bakat. Jay Z ternyata skeptikal dengan kemampuan Rihanna untuk menyanyikan lagu-lagu yang telah dirakamkan itu secara langsung dan mahu mendengarnya sendiri.

Mendengar permintaan Jay Z, ibu Rihanna tidak menaruh harapan besar kerana dia lebih gemar supaya Rihanna menumpukan masanya pada pelajaran. Rihanna pula bersungguh-sungguh mahukan jalan keluar daripada hidupnya di Barbados, selepas menghadapi beberapa insiden dengan ayahnya. Cita-citanya untuk duduk dalam industri muzik, jauh dari kehidupan lamanya. Rihanna memberanikan diri ke Amerika Syarikat buat kali kedua.

Tiba di New York, Rihanna diberikan uji bakat oleh Jay Z dengan L.A. Reid, mogul muzik terkenal Amerika Syarikat dan pemilik Def Jam Recordings, berada di situ menilainya.

Menyanyikan lagu dendangan Whitney Houston "For the Love of You" serta dua lagu yang dirakamkan dalam demonya secara langsung, perasaan skeptikal Jay Z hilang dan dia mula menyedari kebolehan sebenar Rihanna.

L.A.Reid yang turut terpesona, mengeluarkan arahan supaya Rihanna tidak dibenarkan keluar dari bangunan di mana mereka berada, selagi kontrak untuk menandatangani Rihanna di bawah Def Jam Recordings belum termeterai.

Hari itu, Rihanna menghabiskan masanya  di pejabat Jay Z untuk membolehkan peguam-peguam yang terpaksa bekerja lebih masa, menyiapkan kontrak tawaran Def Jam Records kepada Rihanna. Ini dilakukan tergesa-gesa bagi mengelakkan Rihanna dicuri penerbit lain, kerana pada ketika itu Rihanna sudah pun mempunyai beberapa temujanji sesi uji bakat lain, andai Def Jam tidak mengambilnya.

Pada sekitar jam 3 pagi, Rihanna dipelawa menjadi artis rakaman di bawah Def Jam Records dengan kontrak 6 album. Rihanna menerima tawaran tersebut dan menandatanganinya, sekaligus mencorakkan masa depan baru pada hidupnya.

Selepas bersetuju dengan tawaran Def Jam, Rihanna terpaksa berpindah dari Barbados ke Amerika Syarikat. Dia tinggal buat sementara di rumah Evan Rogers dengan isteri kepada Evan menjadi penjaganya buat sementara.

Ibunya tinggal di Barbados dengan adiknya sambil Rihanna yang pada ketika itu baru menjejaki 16 tahun, memulakan hidup barunya sebagai artis rakaman. Lagu pertamanya dilancarkan pada Mei 2005 dengan album pertamanya "Music of the Sun" menyusuli tidak lama kemudian, pada Ogos 2005.

5 tahun kemudian, Rihanna berjaya memenangi anugerah berprestij Grammy Awards pertama pada tahun 2008 menerusi lagu 'Umbrella.' Selain itu, dia juga dinobatkan selaku artis wanita terbaik oleh Billboard Music Awards, menjadi pemegang rekod Guinness Book of Record sebagai artis wanita mempunyai lagu no.1 paling banyak dalam satu tahun serta memegang rekod jualan terlaris berbentuk digital pada tahun 2012.

Pada bulan April 2017, laporan media mengatakan nilai kekayaan Rihanna ketika ini berada pada paras $230 juta atau RM955 juta.

Walaupun sudah kaya raya dan terkenal di seluruh dunia, Rihanna tidak melupakan asal usul beliau.

Pada 2012, Rihanna menjemput ibunya untuk bersama-sama menyertai rakaman rancangan sensasi Oprah Winfrey di sebuah rumah mewah di Barbados. Ibunya, Monica langsung tidak menyangkakan rumah mewah yang menjadi latar belakang temubual mereka itu, sebenarnya adalah hadiah Rihanna kepada ibunya yang selama ini sabar menghadapi kerenah anak perempuannya.

Salah satu kisah yang kerap disebut berlaku pada tahun 2008, bagaimana Rihanna membantu seorang ibu bernama Lisa Gershowitz Flynn, mangsa penyakit leukimia mendapatkan penderma organ yang diperlukannya. Selepas Rihanna memohon bantuan orang ramai, seorang penderma berumur 32 tahun yang tidak mahu dikenali menghulurkan bantuan dan sudi menjadi penderma. Bagaimanapun, kisah ini berakhir dengan kesedihan selepas Lisa meninggal dunia 3 tahun selepas pembedahan dilakukan pada 1 November 2011.

Rihanna juga kerap menyumbang kembali kepada masyarakat melalui penubuhan badan kebajikan yang beliau gelarkan Believe Foundation pada tahun 2006, bagi membantu kanak-kanak yang mengidap sakit terminal. Beliau juga kerap mengadakan konsert bagi mengumpulkan dana untuk bermacam bentuk kebajikan serta menjadi duta kepada kempen LOVECHARITY.

Pada 28 Februari 2017, Rihanna menerima anugerah Humanitarian of the Year Award daripada Harvard Foundation for Intercultural and Race Relations, atas sumbangannya kepada masyarakat.

Begitulah serba sedikit kisah permulaan perjalanan hidup artis terkenal bernama Rihanna yang kini memegang gelaran sebagai artis termuda mempunyai lagu nombor 1 pada carta Billboard serta merekodkan 230 juta jualan album di seluruh dunia. Kehidupan susah dan kemiskinan bukan menjadi penghalang untuk seorang gadis dari Barbados yang nekad untuk mengubah hidup dia dan keluarganya.


10 Idea Perniagaan Kecil Yang Mempunyai Potensi Besar

Perniagaan merupakan kebanyakkan daripada rezeki kita. Di Malaysia, bidang perniagaan tidak asing lagi dalam kehidupan kita, dari perniagaan secara kecil-kecilan hinggalah perniagaan secara besar-besaran. Salah satu fakta yang ramai orang tahu tentang perniagaan besar adalah, kebanyakan perniagaan besar yang ada sekarang bermula dari satu perniagaan kecil. Namun begitu, ramai yang terlupa akan realiti bahawa hasil dari idea perniagaan kecil, boleh jadi perniagaan besar.

Dahulu jarang kita lihat orang menjual kek di pasar malam. Malah tidak terfikirpun orang hendak membeli kek dan makan hari-hari seperti sekarang. Sekarang kek ada dijual melaui internet, di pasar malam dan juga di kedai-kedai. Ada yang membuat kek dan pasarkannya kepada pelanggan secara sendirian.

Ada juga yang ambil kek orang buat dan pasarkan dengan jenama sendiri. Yang pentingnya ilmu perniagaan, dan bukannya ilmu buat kek. Jika ditambah dengan minat dalam bab kek ini, perniagaan ini ada potensi tinggi untuk pergi jauh.

Ini merupakan perniagaan yang cukup berpotensi tinggi. Perniagaan online tumbuh seperti cendawan sekarang. Mereka tentu mahukan khidmat penghantaran. Syarikat penghantaran besar juga perlukan syarikat kecil dan perseorangan untuk aktiviti mereka. Anda boleh mulakan dengan ambil sub dari syarikat besar tersebut secara persendirian.

Jika anda pandai menjual dan pandai membina penjenamaan, bisnes kerepek ini boleh dimulakan secara kecil-kecilan dan ada potensi untuk tambah pendapatan dan pendedahan awal dalam dunia keusahawanan.

Ini perniagaan yang sangat mudah dan semua orang yang ada anak tahu kepentingannya. Jika anda ada anak yang gunakan perkhidmatan bas sekolah tentu anda tahu di mana kelemahan yang boleh diperbaiki. Kelemahan itu adalah peluang dan sudah tentu orang lain juga mengharapkan ada pengusaha bas sekolah yang mampu selesaikan masalah tersebut.

Ramai guru di kalangan kita yang pada awalnya hanya membuka tuisyen secara kecil kecilan namun akhirnya berhenti menjadi guru dan membuka pusat tuisyen sepenuh masa. Pendapatan perniagaan tuisyen ini jauh lebih tinggi berbanding menjadi guru biasa. Bukan guru sahaja boleh mencuba bidang ini, asalkan anda mempunyai kelulusan anda juga berpeluang menceburi bidang ini.

Satu lagi idea perniagaan yang boleh dimulakan secara kecil-kecilan. Anda boleh mulakan dengan mengambil kuih-kuih peniaga lain dan menjualnya ataupun anda sendiri boleh membuat kuih tersebut dan pasarkan ke tempat-tempat di sekitar anda.

Siapa sangka perniagaan tudung wanita muslimah boleh cecah jutaan ringgit sebulan tetapi perniagaan tudung Fareeda telah membuktikannya. Mereka ada strategi tersendiri untuk modelkan semula perniagaan tudung dengan suntikan idea dunia fesyen ke dalamnya. Perniagaan tudung ini amat menarik dan boleh dimulakan dengan segera secara kecil-kecilan dan boleh dijual secara online.

Anda boleh mulakan dengan hanya membeli mesin potong rumput. Tawarkan perkhidmatan ini pada jiran-jiran anda. Lama-kelamaan anda boleh mengambil pekerja apabila pelanggan bertambah.

Terdapat lambakan pendatang asing dari Indonesia yang cekap dalam kerja-kerja kemas rumah dan memasak. Gunakan pembantu rumah yang anda ada untuk kembangkan tawaran kerja pada semua jiran anda. Apabila pelanggan bertambah, tambah pembantu rumah anda.

Perniagaan dropship merupakan antara perniagaan yang paling mudah kerana iainya tidak memerlukan modal. Anda hanya perlu memilih produk yang anda rasa berkesan dan anda boleh cuba untuk mempromosikan produk tersebut di laman sosial anda.


Inilah Patung Barbie Berhijab Pertama Dunia Juga Sebagai Revolusi Pemikiran Generasi Cilik

Setiap kanak-kanak perempuan mesti memiliki sekurang-kurangnya satu anak patung didalam koleksi permainan mereka. Zaman sekarang ini pelbagai anak patung yang telah wujud dipasaran. Tetapi kalau sebut sahaja anak patung, mestilah kita terbayang Barbie. Memang nama Barbie itu sendiri sudah sinonim dengan anak patung.

Beberapa hari lepas, syarikat pengeluar Barbie, Mattel telah mendedahkan patung Barbie bertudung pertamanya di perhimpunan Glamour’s Women of the Year. Patung ini dijangka akan dipasarkan secara rasmi pada tahun 2018.

Barbie bertudung ini diinspirasikan daripada pemain pedang Olimpik Amerika, Ibtihaj Mohamad yang merupakan seorang muslimah yang bertudung. Yang menariknya mengenai Barbie ini juga ialah ia merupakan sebahagian daripada koleksi Sheroes iaitu koleksi anak patung yang diinspirasikan daripada wanita yang hebat dan berjaya seperti ahli gimnastik Gabby Douglas dan pengarah filem terkemuka Ava Duvernay.

Pada tahun lalu, Barbie juga telah mengambil risiko untuk menghasilkan anak patung yang realistik. Yang dimaksudkan dengan realistik ialah anak patung yang berbadan sedikit gempal, pendek, mempunyai kecacatan dan sebagainya yang menyerupai kebanyakan wanita sebenar di luar sana.

Kita mungkin terlepas pandang, namun permainan kanak-kanak mempunyai pengaruh yang besar dalam hidup kita. Ada individu yang berusaha keras untuk menjadi seorang doktor hanya disebabkan dahulunya pernah bermain dengan anak patung Barbie doktor atau kit mainan doktor. Namun ada juga yang sanggup melakukan ratusan pembedahan sehingga membuang tulang rusuk untuk menyerupai anak patung Barbie.

Apabila dari seawal usia seorang kanak-kanak perempuan bermain dengan anak patung yang kurus, tinggi lampai, kulit cerah sempurna dan berambut perang, hal ini akan meninggalkan kesan dan brainwash mereka untuk merasakan yang untuk jadi cantik perlu jadi seperti Barbie.

Namun, realitinya tak semua perempuan tinggi lampai, kurus, berkulit cerah sempurna dan berambut perang.

Pada tahun 2006, soal selidik yang dijalankan di Amerika dan Britain menunjukkan bahawa kanak-kanak perempuan yang bermain dengan Barbie mempunyai harga diri yang rendah dan keinginan menjadi lebih kurus. Memang tiada salah untuk menjadi kurus, sebab imej kurus itu sentiasa dikaitkan dengan sihat, bukan?

Namun, tidak lama kemudian, satu lagi soal selidik di Amerika mendedahkan yang semakin ramai kanak-kanak dan remaja perempuan yang mempunyai eating disorder seperti Anoreksia dan Bulimia disebabkan mereka terlalu obses untuk menjadi sempurna seperti Barbie. Tidak kurang juga yang sanggup berhabisan duit untuk mempunyai kulit yang lebih cerah.

Siapa sangka benda sekecil anak patung juga mempunyai kesan yang sangat besar, bukan?

Oleh itu, apabila pengeluar anak patung Barbie menghasilkan patung yang bertudung ataupun berkulit gelap, ia menunjukkan usaha untuk memberikan imej yang lebih positif kenapa kanak-kanak. Ia juga secara tidak langsung membuktikan yang imej islam itu semakin diterima secara terbuka di barat. Bukankah ini merupakan berita baik?